Resep minuman nyegerin yang pastinya pada demen dah ama minuman satu ini. Udah terkenal banget, trus orang-orang udah muali pada coba, bikinnye juga gampang banget kaga pake dimasak atau dimacem-macemin dah. Minuman ini ntu namanya infused water, dari namanya keren terus coba bikin dah. Bahan yang mau dipake buat bikinnye mah yang ada aja dikulkas, kebetulan lagi ada stroberry ama lemon. Buahnye yang udeh disiapin tadi tinggal dipotong sesuai ama wadah minuman yang mao dipake, jadi kalo buahnye ntar dimasupin tuh muat. Nah kalo udah dipotong, siapin tuh yang namanya wadah minuman ama isiin aer putih yang mateng ye. Masupin buah strobery ama lemonnye ke aer putih, nah diemin 2 jam dikulkas supaye seger trus kerasa deh tuh sari-sari strpbery ama lemonnye. Minuman ini ntu jangan didiemin lama-lama ye, nanti kalo kelamaan juga kaga seger diminumnye malah kerasa pait-pait gitu dah.


Tenga ari bolong, kite-kite demennye emang nyang bikin seger laklakan. Biasanye, sih, nyang dominan manis biar sedep di mulut. Ade, nih, varian teh nyang bahan dasarnye susu ame teh, tapi cara bikinnye laen dari nyang laen. Kek namanye, teh tarik, cara bikin enih minuman, si susu ame tehnye dicampur di satu gelas, terus siapin gelas kosong laen, nah dituang ganti-gantian di dua gelas ntu, jadi kek tarik-tarikan teh di gelasnye. Kalo udeh jadi, di atasnye ade sedikit busa-busa, ame rasanye dominan manis, tapi ade pait-paitnye dikit. Enih nyang bikin seger kalo tenga ari bolong minum ginian. Apalagi kalo ditambah es, bujuug nyeralak bener ntu di laklakan. Kalo diliat dari penyebarannye, enih teh juge jadi demenan orang Malaysia ame Indie, loh!


Xiaomi TV A2 Series rêsmi masup kê pasaran Indonèsia. Produk êni ngênambah pêrsaingan industri tipi pintêr di Indonèsia karna Xiaomi TV A2 Series punyè layar nyang lèbar dêngan hargè kêjangkau. Mêski hargènyè kêjangkau, tipi pintêr êni ngasih layar nyang lèbar ampè 55 inci dêngan spèsipikasi nyang cukup mumpunin. Tipi êni punyè dimènsi (têrmasup kaki pênyanggè) 1.225,8 × 279,9 × 778,3 mm dêngan bobot 11,23 kg. Warnè itêm dêngan awak bêbahan mètal amè kaki pênyanggè bêbahan plastik. Xiaomi A2 jugè ngêdukung Bluetooth 5.0 amè Wi-Fi 2,4 GHZ/5 GHz, sêhinggè tipi bisè kêhubung langsung amè WiFi rumèh. Tipi êni hadir dêngan pilihan ukuran layar 32 inci, 43 inci, amè 55 inci.


Buat orang tua nyang anaknye udah kecanduan ama game ya harus dibatesin lah, soalnye kalo kaga kaya gitu bahaya. Apalagi sekarang game kan udeh gampang diakses, tinggal unduh aja lewat hp. Pan kite tau radiasi hp tuh kaga bagus buat kesehatan anak. Maka dari itu, kite harus perhatiin lagi deh nyang namanye gam buat anak-anak, jangan sampe anak tuh lepas kontrol ama game nyang di sering maenin. Solanye kalo anak udeh kecanduan bisa-bisa tuh anak lebih tertarik ama game, trus kewajiban belajarnye jadi terbengkalai dah. Maka dari itux kite juga mesti perhatiin lagi jam-jam anak kite dibolehin maen game biar mereka tai batesnye.


Dalem Islam juga mesti tuh kite berbuat kebaikan, terus jaga diri supaya kaga boleh tuh jahat ama orang. Karna kalo kite punya dosa ama orang laen kite mesti minta maap tuh ama nyang udeh kite lukain hatinye. Kalo die masih sakit hati trus kaga ikhlas ama ridho nanti die malah minta pertanggung jawaban di akhirat. Maka dari itu, harus kite jaga tuh perasaan orang, biar aje orang nyang nyakitin hati kite tapi jangan ampe kite bales ama keburukan lagi. Nanti bukan malah dapet pahala. kite nurutin nafsu setan malah makin numpuk lagi dosanye. Jadi hati-hati lahi kite tinggal di dunia karena pan hidup di dunia kaga selamanyr, setiap nyang kite lakuin ada pertanggung jawabannye.


Suatu ganyeman yang sudah bertaraf resto yang sudah mendunia, sangat diperlukan yang namanye kritikus makanan, tugasnye mereka ntu untuk menilai ganyeman yang udeh diciptain atau dimasak oleh resto tersebut , apakah semuanya sudah oke atau masih ada kurang-kurang apa. Hal ini memudahkan kite juga buat tau kualitas ganyeman kite kalo bisa sebelum dijual, dan setelah itu juga enaknye kita jadi punya setifikasi juga untuk mengenalkan ke para warga. Oleh karena itu, dirasanye perlu sekali food critical untuk mengembangan suatu usaha ganyeman. Tugas para foo critical antara laennye pergi ke berbagai tempat makan dan memberikan opininya mengenai makanan yang dia makan. Seperti layaknya reviewer ganyeman


Sebenernya juga acara adat kalo diselipin di acara macem nikahan tuh bagus. Karena pan pasti banyam tuh tamu undangan nyang dateng, mao kaga mao kan ngeliat tuh adat nyang kite pake. Ngenalin juga adat-adat dalem kawinan nyang ada di seluruh Indonesia. Emang sih kaga diwajibin, cuma kaga ada salahnye buat ngelestariin budaya nyang kite punya. Indonesia tuh kaya ama budaya sebenernya, tiap wilayah tuh pasti punya ciri-ciri khas nyang beda-beda. Nah, karena kekayaan itu tugas kite pan tinggal jaga ama ngelestariin doang, ya masa kaga mao juga. Jadi, jangan anggep remeh, suatu saat kaga dipake lagi pan bisa ilang tuh budaya.


Selaen ngikutin pertandingan aye juga pernah nyelenggarain pertandingan tuh di SMA. Waktu itu kan aye punya jabatan sebagai manager futsal, jadi urusan pertandingan futsal nyang ngundang sekolah luar tuh sebagian besar aye nyang ngurusin. Cuma aye ngurusin juga kaga sendiri, banyak pihak nyang bantu trus juga ambil bagian masing-masing. Banyak banget nyang harus aye siapin. Yang pertama mesti bikin rundown acara kan jadi dari rundown itu kite bisa liat apa aja nyang harus disiapin. Trus juga urus perizinan, karna ini kan acara lumanyan gede karna kaga dari dalem sekolah doang, kite juga perlu izin dong dari kepala sekolah buat nyelenggarain pertandingan trus juga biasanye kepala sekolah nyang buka acara.


Merek Apple entu jadi termasuk salah satu perusahaan perintis yang produksi komputer pribadi dan handphone dengan desain yang penuh gaye. Seiring berjalannye waktu, Apple pun juga ngalamin pasang-surut dan mampu di titik sekarang enih dengan ade berbagai gadget cakepnye. Salah satunye entu iPhone, ponsel yang katenye selalu ditunggu model terbarunye oleh seluruh pencintanye di dunia. Sejak kemunculannye mulai pade taon 2007 sampe detik enih, ponsel iPhone entu udeh ngalamin beragam perubahan dan pembaruan. Kagak cuma fisik dan hardware-nye aje, tapi katenye juga dalem hal sistem operasi terus berkembang, demi kenyamanan para penggunanye. Nah ibaratnye ade harga ade barang, kalo elu mau punya hape berkualitas kayak iPhone, elu kudu rajin cari duit dan nabung ye!


Sepak bola kayaknye udeh kagak asing bagi banyak orang kan? Apelagi piala dunia tentang entu bidang olahraga, sepak bola. Lionel Messi seorang atlet sepak bola, kayaknye udeh kagak asing bagi banyak orang walaupun die bukanlah olahragawan favoritnye entu orang, tapi kemungkinannye gede bener kalo die pernah denger tentang Lionel Messi. Katenye, Lionel Messi dikasih julukan La Pulga dari banyak orang. Atlet sepakbola satu entu asalnye dari Argentina dan maen sepakbola buat FC Barcelona. La Pulga yang julukan buat dirinye entu artinye kutu, soalnye walaupun kagak gede, tapi gesit, mirip ciri khas maennye si Lionel Messi. Lionel Messi udeh punya banyak gelar dan titel.


Pêraèran kidul Yogyakarta ngêbêntang dari ujung wètan Gunungkidul ampè ujung kulon Kulonprogo. Banyak pantèi nyang jadi têmpat wisatè alam paporit pêlancong di mari. Mulè dari Sadeng hinggè Ngobaran di Gunungkidul, Parangtritis hinggè Samas di Bantul, ampè Glagah hinggè Trisik di Kulonprogo. Wisatè alam êni têrmasup murèh, tapi punyè risiko bahayè kalo kagak baè-baè. Ombak laut kidul nyang mulènyè antêng, wayah ujan turun, bisè jadi gêdé. Pêrobahan cuacè amè ombak kêgolong ngêdadak sêsuè karaktêr pantèi kidul. Sikap waspadè amat pênting bagi pêlancong dari bêrbagè daèrah nyang pèngèn nyaba pantèi-pantèi kidul. Têkênan arus bawèh jugè punyè gayè tarik nyang tinggi sêhinggè orang nyang kêsèrèt ombak bakal susèh buat ngêlêpasin diri.


Banyak profesi nyang bergengsi di zaman nyang canggih ini, cuma profesi nyang canggih-canggih itu pasti kan dibentuk ama orang nyang namanye guru. Kalo kaga ada guru ya mau gimana kite belajar, emang sih kerja keras masing-masing, cuma segala sesuatu pan butuh proses, jadi jangan pernah ngilangin dah. Itu sebabnye, makin kesini aye berharap banyak nyang mau ngabdi jadi guru, karna bener-bener mulia. Apalagi sekarang, kerjaan jadi guru tuh udeh diperhatiin banget ama pemerintah. Nah udeh enak pan, tinggal kite aja mau bersikap dan milih apa. Nah dari situ tuh aye kepikiran jadi guru, supaya ngelatih minat baca lebih tinggi lagi. Dimulai dari hal kecil kite bisa ngasih tau kebudayaan cerita rakyat ama anak-anak pan.


Kerja di kantoran entu beda orang, beda juga tipe kerja dan lingkungan kerjanye. Kalo pas elu kerja elu demen kerja yang tenang dan bisa konsentrasi di ruangan elu sendiri, kerja di kantor entu tentunye nyediain kelebihan tersendiri. Kalo kerja di kantor entu artinye elu ade ruang elu sendiri, meja komputer maupun laptop, buku, dan tempat buat alat-alat tulis. Elu pun bakalan lebih gampang nyari barang dan nyusunnye, soalnye entu tempat merupakan miliknye elu. Ngehiasnye pake tempelan sticky notes yang ade quotes penyemangat juga biasanye diperbolehin. Jadinye kalo elu demen sesuatu yang bisa nyediain privasi dan elu punya ruangan sendiri buat kerja dan nyimpen barang-barang elu, serta elu bisa konsentrasi buat kerja, mungkin kerja di kantor bisa bikin elu dapetin entu semuanye.


Kalo lagi luang, elu biasanye ngapain? Kalo aye sih, biasanye nonton, baca novel genrenye romantis atau misteri, dan laen-laennye yang aye demen. Waktu entu, aye lagi liburan kuliah semester 7 deh kayaknye, aye lupa hehe. Nah buat ngisi waktu pas liburan, aye beli novel misteri dan juga langganan layanan nonton online, biar aye bisa lakuin aktivitas favorit aye di waktu luang pas liburan entu. Nah biasanye, aye kalo baru bangun tidur bakalan sarapan dan bantuin kerjaan rumah. Abis entu sekitaran siang abis makan, aye biasanya mulai baca novel dah tuh. Terus kalo udah mulai males baca novel, biasanye aye maen hape aje buat fangirling-an. Nah entar pas malem sekitar abis makan malem, biasanye aye baru mulai nonton. Begitu terus deh aktivitas aye kalo lagi liburan di rumah, mulai dari bangun tidur, sarapan, bantuin kerjaan rumah, makan siang, baca novel, maen hape, nonton, tidur lagi deh, hehe.


Elu tau Sachin Tendulkar? Elu tau olahraga populer kriket? Katenye entu, kriket termasuk jadi salah satu olahraga yang paling populer di dunia dan udeh ade banyak nyipatin pemaen jagonye. Nah salah satu pemaen jagoannye entu merupakan Sachin Tendulkar. Die jadi olahragawan favorit bagi beberape orang dan bahkan die dapet "God of Cricket" dari mereka. Tapinye hal entu wajar soalnye Sachin entu udeh berkiprah pade bidang olahraga kriket selama lebih dari 24 taon dan punya rekor internasional jadi pencetak runs, lari buat nyetak skor pade kriket, yang katenye pada saat entu terbanyak pade sejarah, yaitu sebanyak 34357 runs. Nah, hebat ye olahragawan favorit orang-orang satu entu!


Acara bakar-bakar taon baru udah deket nih, waktunya buat siapin bahan-bahan nyang seharusnye udah dilengkapin. Nyak juga kaga ada berentinye ngecebres bae, katanye takut kalo ada bahan nyang ketinggalan jadi repot dah mesti beli-beli lagi. Niatnye kite mau beli udang ama ikan tuh di pasar muara angke, kan di sane udeh terkenal tuh mau nyari ikan jenis ape aje juga ada. Siap-siap dah tuh berangkat petang abis sholat megrib, soalnya paling enak belanja malem udeh gitu kan lebih seger karna baru ditangkep dilaut. Kebetulan pasar muara angke kaga jauh, jadi kalo naik mobil paling 20 menit dah. Kaga lupa tuh sebelum berangkat siapin box nyang isinye es batu biar ikan nyang dibeli kaga bau amis juga kaga berecetan.


Sumpit mêrupakan sênjatè tradisional nyang bêbêntuk pipè panjang dan di dalêmnyè disisipin panèh kêcit buat dilontarin amè bantuan angin dari tiupan mulut. Dalêm pêrkêmbangannyè, sumpit ngalamin bêbêrapè kali pêrobahan pungsi. Mulènyè, sumpit digunèin sêbagè sênjatè buat bêpêrang amè bêburu. Sênjatè êni masing digunèin di sêjumlèh têmpat di Kalimantan Barat, khususnyè Kêtapang. Karang sumpit digunèin sêbagè sêni kêtangkêsan nyang dipêrlombèin. Sêni nyumpit jugè masup kê dalêm kurikulum pêlajaran muatan lokal di sêkola-sêkola di Kalimantan. Bahkan, padè 2011, Pêmêrèntah Kotè Singkawang, Kalimantan Barat, jugè ngadèin turnamèn sumpit bêrskalè intêrnasional. Hal ntu dilakuin sêbagè usahè buat têrus ngêlêstariin sumpit sêbagè sênjatè tradisional nyang lahir sêbagè kêbudayèan asli Nusantara.


Waktu Desember dua taon yang lalu, aye sekeluarga kegiatannye liburan di vila batu. Iye, vila batu. Jadi bangunan entu vila dibuat dari batu. Di dalemnye pun mayoritas terbuat dari batu, mulai bangku-bangku panjangnye, meja ngebadog, meja dapur, tangga, lantai kamar mandinye, dinding kamar mandinye, westafel, dan laennye. Intinye, unik bener deh. Nah kagak entu doang yang bikin ini villa unik, bisa dikate, mayoritas bangunan batu ini dikelilingin kaca tembus pandang. Jadinye, kite bisa liat pemandangan ijo walaupun dari dalem entu vila! Di sekitar entu vila batu tentunye banyak pohon cemara yang julang tinggi. Pokoknye vila dan pemandangan di sono bagus bener deh!


Sebelomnya kita ngomongin olahraga dalem bentuk permaenan yang pake grup atawa kagak bisa dimaenin sendirian. Kali ini, kita ngomongin olahraga masa bocah yang bisa dilakuin sendirian, bisa juga rame-rame. Olahraga ini juga masih bisa kita lakuin ampe gede. Iya, olahraga ini sepedaan. Permaenan waktu bocah yang ngebawa kita kebiasa buat olahraga ampe gede. Pas masih bocah kita sering keluyuran bareng temen-temen. Waktu yang paling diinget maenin sepeda itu pas bulan puasa. Abis saur ama solat subuh bocah-bocah saling nyamper atawa nunggu di satu tempat yang udah dijanjiin sebelomnya. Enaknya sepedaan rame-rame gini bisa ngeboncengin temen yang belom punya sepeda. Jadinya olahraga sembari berbuat baek ke temen laen. Sepeda juga ngajarin bocah ama orang gede buat ramah lingkungan.


Kalo dumbel tadi alat yang kita pake buat olahraga alat berat. Kali ini ada alat olahraga yang biasa dipake emak-emak di rumah, yang seneng olahraga yoga. Buat ngerjain olahraga ini, kita ngebutuhin alat biar kaki atawa badan kita kagak sakit. Alat ini dibilangnya matras, matras yoga. Biar badan emak-emak tetep lentur ama sehat, olahraga yoga ini masuk ke olahraga yang enteng. Kita bisa ngelakuin yang enteng, kayak orang bertapa aja dulu. Walopun kita ngebutuhin matras yoga, alat ini ini kagak bikin rumah berenggah. Kalo kita mau pake, kita bisa gelar alat ini di mana aja. Kalo udah selesai yoga, kita bisa lekuk atawa gulung matras ini. Abis itu, bisa kita simpen di selipan-selipan samping lemari atawa di kolong ranjang.


Waktunye liburan entu saatnye yang tepat buat ke wisata alam kan ye? Nah pas aye lagi liburan taon 2019-an, aye diajakin encingnye aye buat kemping di wisata alam Ranca Upas Bandung bareng anak-anak kembarnye alias sodarenye aye. Hari Sabtu kite berangkat sekitaran jam empat pagi. Setelah beberape jam, akhirnye kite pun sampe di lokasi wisata alam kempingnye. Pas entu masih pagi, sekitaran jam delapanan atau sembilan. Nah walaupun mataharinye jam segitu udeh terbit, entu wisata alam udaranye masih dingin. Abis puas nikmatin udara di entu wisata alam, kite pun akhirnye diriin tendanye kite. Abis entu, kite ngebadog deh sambil ngeliatin pemandangan alam yang cakep bener. Siang-nye kite pake buat istirahat dan nikmatin udara same pemandangan yang ade di entu tempat wisata alam. Terus pas sore, kite pake waktunye buat ngegares sambil bekoar sono-sini. Aye sama sodarenye aye sempet ningkring-ningkring sekitar entu wisata alam. Terus pas malemnye, udaranye makin dingin bener. Tapi tenang aje, udeh ade api unggun, sosis bakar, jagung bakar, dan badogan laennye biar kite kagak kedinginan. Pengalaman kemping di entu wisata alam emang oke bener. Makasih ye, Ncing!


Selain pembersih rumah seperti sapu atau pel, kite juga perlu rasanye membeli mesin cuci untuk membersihkan pakaian saat di rumah kalo ada kelapangan rezeki. Soalnye makin kesiniin waktu makin cepet aje, rasanye kite perlu bisa menggunakan waktu sebaik mungki. Sebagai anak muda +62 yang anti ribet dan praktis, penting sekali untuk memilih mesin cuci affordable namun dilengkapi dengan fitur-fitur lengkap layaknye mesin cuci high end. Ade nih yang baru ya ntu kite bisa membeli Mesin Cuci 1 tabung Zeromatic Laguna dari POLYTRON. Fungsinye ntu tentu aje bukan sekadar untuk membersihkan aje, jika kamu membeli mesin cuci dengan kualitas terbaik, otomatis pakaian menjadi lebih awet.


Zaman SD ama SMP waktu aye pan blom ade tuh futsal buat perempuan, jadi aye udeh kebal kalo maen futsal ama laki-laki. Karna kaga ada wadah aye buat maen futsal, trus juga kaga ada temen maen sesama perempuan, ya aye mah ngikut bae adu futsal antar geng bocah-bocah laki. Sering banget tuh aye diremehin karna takut ngeja nangis anak perempuan. Tapi aye mah kaga kecil ati, tetep aye hadepin karna die pan kaga tau kemampuan aye. Akhirnye pas maen, group laki lawan tuh malah ketar ketir ama permaenan futsal aye karna aye gesit juga tendangannye kaga pernah melenceng trus larinye juga kuat.


Salah satu dari bejibunnye tokoh ke agamaan di Indonesia, karena ntu negara-negara boleh di bilang mayoritasnye ntu umat Islam. Rasanye tentu kite perlu bahas Ahmad Dahlan, selaku pendiri organisasi Muhammadiyah yang sampai saat ini masih ada. Beliau menjadi pemuka agama karena sudah mendapatkannye turunan dari keluarganye. Babehnye beliau adalah seorang khatib mesjid besar di Kesultanan Yogyakarta, beliau bernama Abu Bakar, sedangkan enyaknye beliau bernama Siti Aminah seorang anaknye penghulu. Makanye dari kecilnye Kiyai Haji Ahmad Dahlan memiliki lingkungan yang udeh cukup paham agama secara baik. Beliau mendapatkan atau memiliki lingkungan pendidikan pesantren, makanye udeh nyerep dari kecil beliau udeh paham tentang pengetahuannye dengan agama, dan bahasa Arab.


Elu overweight atau bahkan obesitas? Atau elu mau olahraga tapi kagaka ade waktu buat lakuinnye di luar, males keluar, atau kagak ade duit buat nge-gym, atau kagak ade duit buat beli alat olahraga? Nah sebenernye ade beragam olahraga yang gampang buat dilakuin. Sejak aye kelas 2 SMA dan pengen ngurusin badan, aye entu tinggal di asrama. Otomatis aye kagak bisa keluar buat nge-gym, jogging, dan kagak bisa beli alat-alat olahraganye. Makenye aye lakuin olahraga-olahraga praktis yang cuma kudu dipelajarin gerakannye, tapi bisa dilakuin sendiri sama udeh belaajr, kagak perlu pake alat, bisa kapan pun dan di mane pun. Olahraga ringan yang gampang aye lakuin pas entu adalah sit up, wall sit, plank, dan beberape senam lantai laennye. Nyok mulai cari tau olahraga ringan laennye!


Dari tadi kita ngomongin olahraga-olahraga yang di aer. Kali ini kita kulik olahraga alam juga, tapi di gunung-gunung. Olahraga naek gunung. Sekarang ini udah banyak banget yang nyobain. Biasanya anak-anak muda yang pengen nyari pengalaman pengen nyobain buat naek gunung. Itu gara-gara liat foto orang yang udah pernah naek gunung atawa denger cerita pengalaman orang-orang yang pernah ngerasain, katanya gunung itu cakep apalagi kalo udah ampe puncak pemandangannya nyegerin mata banget. Walopun keliatannya cakep, naek gunung itu banyak banget tantangannya, kayak jalanannya yang terjal, dingin, cuacanya juga kagak nentu. Makanya, kita kagak bisa ngegampangin olahraga naek gunung ini. Persiapannya kudu lengkep, fisik ama mental juga kudu kuat buat naek gunung.


Pekan Olahraga Nasional atawa PON pertama kali diadain taun 1948. PON ini diadain ama Komite Olahraga Nasional Indonesia (KONI). Pas ada di taun 1948 itu, PON dibikin atas keputusan Persatuan Olahraga Republik Indonesia (PORI). Pertandingan PON ini diikutin ama semua provinsi di Indonesia yang waktu itu rencananya mau diadain dua taun sekali. Waktu itu, selaen PORI ada juga KORI (Komite Olahraga Republik Indonesia. Nah, KORI ini mau ngikutin Indonesia olimpiade 1948 di London, tapi gagal gara-gara kagak menuhin kriteria. Nah, PORI ama KORI pengen ngejaga semanget atlit-atlit yang udah nyiapin buat tanding. Dari situ, dibikinlah PON ini. Selaen itu, PORI juga mau ngidupin lagi kompetisi olahraga yang sebelomnya pernah diadain Ikatan Sport Indonesia (ISI). Waktu itu, taun 1938 ama 1942, nama kompetisinya ISI Sportweek atawa Pekan Olahraga.


Girang banget ngebanyaginnye karena di sono kite mau foto-foto, terus mau ngeriung gitu. Nah kalo urusan bekel ntu diserahin ke masing-masing nyang ikut, dibagi-bagi tugas tuh buat bawa ape-apenye. Dengan begitu, bawaan kita kaga pada bredong petong trus di sana juga kita bakalan liwetan jadi kaga perlu bawa-bawa piring. Buat minum ama obat-obat mah bawa ndri-ndiri bae karna pan nyang tau kebetuhan kan masing-masing ye. Sebelum berangkat tuh kite ngumpul dulu buat rundingin mau lewat jalan nyang mana, karna kalo lagi kepisah ama rombongan kaga bingung gitu mau ngelanjutin jalan kemananye. Nah curug nyang bakal kite datengin tuh di daerah bogor Jawa Barat, nama tempatnye curug Leuwi Hejo.


Bêragêmnyè rêmpah-rêmpah di Indonèsia ngêjè saban daèrah punyè ciri masakan dêngan citè rasè khusus. Hal êni ngêjè rêsèp masakan Indonèsia nyang têrkênal amè bumbu rêmpahnyè bêgono bêragêm jugè. Èmang kagak pêrlu diraguin, sumbêr dayè alam nyang ngêlimpèh amè struktur gèograpis nyang ngêdukung adalah koncinyè. Rêmpah, ikan, daging, amè sayuran, sêmua têrsêdie lêngkêp di Indonèsia. Sêlaèn ntu, rêsèp masakan Indonèsia jugè punyè duè hal pênting, yakni pilosopi dari rêsèp masakan ntu amè kêragêman bumbu rêmpah-rêmpahnyè. Jadi, rêsèp masakan Indonèsia ntu bukan tibang rasè, tapi di dalêmnyè jugè ngandung cêritè nyang nguatin  karaktêr saban rêsèp masakan. Ênilah nyang ngêjè rêsèp masakan Indonèsia punyè têmpat spèsial di ati masarakatnyè.


Adè banyak bukti nyang ngunjukin bahwa gêgarêsan bisè mêngaruhin suasanè ati. Tapi, hal êni bukan murin êlu ngêjadiin gêgarêsan sêbagè pêlampiasan amè ngonsumsi gêgarêsan manis nyang kagak sèhat laènnyè sêcarè bêrlêbihan. Sêbaliknyè, wayah strès, êlu dianjurin buat ngêgarês gêgarêsan bêrgiji sêimbang sêcarè têratur. Carè ntu bisè ngêbantu êlu ngêrasè lêbih baèk. Buat ngêlolè strès, pastii gêgarêsan êlu bêrisi sayur-sayuran, biji-bijian, amè protèin tanpè lêmak pêranti ngasih ènèrgi. Êlu jugè dianjurin buat mênuhin kêbutuhan nutrisi buat otak, sêpêrti pitamin, minêral, sêrtè minum aèr minêral nyang cukup. Sêlaèn dari gêgarêsan, êlu jugè bisè mênuhin kêbutuhan nutrisi êlu liwat suplêmèn pitamin. Cobèin dah!


Kasus ilangnyè sêjumlèh pêndaki di gunung ngêjadi cêrmin bahwa aktipitas ngêdaki gunung alam kagak tibang ngêbutuhin kêsiapan pisik amè mèntal. Pêngêtauan têntang bêrtahan di alam bèbas atau survival pêrlu dikuasèin olèh pêndaki. Parè pêndaki kudu ngêbêkêlin dêngan kêtêrampilan survival di alam bèbas. Sêbab, kêmungkinan buat kêsasar amè ilang amat gêdé wayah bêradè di gunung. Mèntal rosa dipêrluin jugè buat survival amè idup di alam bèbas. Mangkin mampu sêsêorang bêrtahan di alam bèbas, pêluang buat sêlamêt bakal mangkin gêdé. Kalo mèntal kagak rosa, panik, nyêrah, amè kagak adè usahè bêrtahan idup êni nyang bakal ngêjè banyak kasus orang ilang di gunung. Kalo mèntal udèh siap ngadêpin situasi darurat, disaranin buat sigrah nyari sungèi atau jalur aèr. Hakikatnyè, sungaè bakal têrus ngalir ampè kê hilir. Mangkin kê hilir, sungèi bakal nêmuin lokasi pêrkampungan têrdêkêt. Tapi, pêndaki jugè wajib ngêwaspadèin saban kontur têpian sungèi. Kalo nêmuin aèr terjun, disaranin buat kagak langsung nurunin têbing, apèlagi bagi pêndaki nyang kagak ngêmilikin pêngêtauan amè pêngalaman têntang panjat têbing.


Anakan ikan goreng tepung eni jadi atu inovasi dari olahan ikan nyang biasenye ditaro dalem bungkusan nyang simpel. Tujuannye ntu biar ngegampangin orang nyang pengen ngemil eni cemilan. Produk nakan ikan goreng tepung eni salah atu usahe nyang digawein ama pengusahe buat ningkatin kepengenan orang makan ikan dari orang mana bae. Anakan ikan dibikin dari anakan ikan nile kalo gak ikan mas nyang ukurannye masih kecit trus di borehin pake tepung. Abis ntu dikasi macem-macem rase nyang bise mbakarin selera konsumen. Rase nyang disediain ade nyang original, pedes make beberape tingkatan nyang beda-beda, sampi panggang, rumput laut, ama rase rempah khas Indonesia.


Selama pandemi kayanye kite mumet banget di rumah bae, nah akhir taun ini tuh negara kita udah sembuh dari wabah pandemi jadi udah boleh deh tuh rekreasi. Kebeneran Taman Mini Indonesia Indah selama pandemi tuh direnovasi, jadi sekarang udah mulai dibuka lagi dan makin cakep dah pokoknya. Cuma aye masih ragu buat jalan-jalan ke sono karna kan masih uji coba jadi belom semua wahan nyang ada tuh dibuka. Beli tiketnya juga masih lewat online, jadi udah makin kesini makin canggih ye kalo mau beli apa-apa udah ngandelin hp aja. Cuma kalo kaga kesono juga penasaran kan bentuk baru dari Taman Mine begimana bentuknye, jadi daripada ngejedog di rumah akhir pekan kita langsung aje ye nganclep.


Elu suka nonton film? Nonton film entu ternyata punya beberape manfaat loh! Manfaat yang paling jelas pastinye elu terhibur kalo tontonannye ringan dan lucu atau elu bisa ngalihinin pikiran lo dari hal-hal yang kagak enak karena elu fokus ke tontonan yang seru bikin degdegan. Nah selaen entu, ada banyak manfaat laennye. Pertama, dari nonton film, ternyata elu bisa belajar hal-hal baru. Mulai dari tau hal-hal yang terkait topik entu film sampe belajar bahasa asing kalo elu nontonnye film luar negeri. Kedua, nonton film juga bisa ngusir stres. Ape pun genrenye selama elu bisa nikmatin, entu film bisa ngusir stres elu. Ketiga, bagus juga buat kesehatan otak. Keempat, bisa munculin kesadaran sosial. Nah lumayan banyak kan manfaatnye? Padahal aye baru nyebutin beberape doang. Tapi inget ye, nontonnye jangan berlebihan dan diliat-liat dulu ceritanye bakalan ngasih manfaat atau kagak.


Dana darurat tuh kalo bisa jangan diutak-atik. Walaupun setiap bulan tuh kite nyisihin kaga terlalu banyak karna masih ade kendala ama nyang namanye pendapetan, tapi kaga ada salahnye buat jaga-jaga mah. Biarin aje tibang dikit mah dari pada kaga sama sekali. Jangan disamain dana darurat ama nyang namanye tabungan atau asuransi kesehatan lainnye. Ya itu kite simpen sewaktu-waktu kalo kite butuh aje trus juga mendesak banget gitu. Jadi, kote kaga perlu kesana kemari buat  nyari pinjeman nyang nantinye malah bikin kite kebebanin lagi. Ya walaupun kaga seberapa tapi kaga ade salahnye buat nyimpen dana darurat, mumpung masih ada kesempatan mah.


Mitigasi adalah tahap awal penanggulangan bêncanè alam buat mengurangi amè memperkecil dampak bêncanè. Berikutnya, langkah dari mitigasi adalah perencanaan. Perencanaan dibuat berdasarkan bêncanè nyang pernah terjadi amè bêncanè laèn nyang mungkin akan terjadi. Tujuannya adalah buat meminimalisasi korban jiwa amè kerusakan sarana-sarana pelayanan umum nyang meliputi upaya mengurangi tingkat risiko, pengelolaan sumber-sumber daya masarakat, serta pelatihan wargè di wilayah rawan bêncanè. Langkah kêtigè mitigasi adalah respons nyang mêrupakan upaya meminimalisasi bahaya nyang diakibatkan bêncanè. Tahap êni berlangsung sesaat sêudèh terjadi bêncanè. Rencana penanggulangan bêncanè dilaksanakan dêngan pokus padè upaya pertolongan korban bêncanè amè antisipasi kerusakan nyang terjadi akibat bêncanè. Hal nyang kagak kalah penting dari upaya mitigasi adalah pemulihan. Langkah êni mêrupakan langkah nyang perlu diambil sêudèh bêncanè terjadi guna mengembalikan kondisi masarakat seperti semula. Padè tahap êni, pokus diarahkan padè penyediaan tempat tinggal sementara bagi korban serta membangun kembali saran amè prasarana nyang rusak.


Perbaruan Taman Mini Indonesia Indah juga ngaruh tuh ama tiket masuk kalo kite masuk ke wahan-wahana tertentu. Mulai dari nyang pertama nih, di pintu masuknye kite dimintain 25.000 perorang, buat mobil 20.000, buat motor 15.000, buat bus 40.000, buat sepeda 5.000. Harga-harga nyang aye sebutin tuh belom ama wahana-wahana nyang ada di dalamnye, ada wahana air tawar ama dunia serangga tuh tiketnya 35.000, buat masup taman burung tiketnya 30.000, nah buat masup fauna Indonesia Komodo ama Taman Reptilia tuh tiketnye 25.000. Lumanyan kan harga masuknye kaga bikin kantong kite kering, udeh gitu pan juga bagus tuh kalo buat nyang bawa anak biar makin pinter karna banyak bisa maen sambil belajar juga.


Kalo lagi ada waktu luang main media sosial tepatnye main instagram, rasanye seru aje gitu maenin ntu aplikasi, mau masak ganyeman juga kadang jadi kebantu, gara-gara bejibun resep resep ganyeman pade bertebaran . Seru aje gitu liattin status-status orang yang lagi pade jalan-jalan, ngeloneng bareng temen atau keluarga, liattin orang pade ngegares dengan aneka menu ganyeman yang terkini, terus belom lagi sekarang bejibun resto resto keren bermunculan dengan bertema alam yang pemandangannye cakep bener. Ngeliattin hal-hal kaya gitu tuh bener-bener hiburan banget dah rasanye. Nontonin ntu semua bikin nambah wawasannye kite walau beloman pernah kesono seengganye udeh tau dulu aje dah dari temen-temen online.


Sepeda motor listrik adalah kendaraan sepeda motor tanpa bahan bakar minyak yang digerakkan oleh dinamo dan akumulator. Seiring dengan mencuatnya masalah pemanasan global dan kelangkaan BBM maka kini produsen kendaraan berlomba-lomba menciptakan kendaraan hibrida, dan sepeda motor listrik termasuk salah satu di dalamnya. Sampai sekarang di Indonesia telah tersedia tipe dengan kecepatan 60 km/jam, dilengkapi rem cakram, lampu penerangan dekat dan jauh, lampu sein, lampu rem serta klakson. Pihak Kepolisian dan Dinas Perhubungan menegaskan kendaraan ini tidak memerlukan STNK. Disamping itu, Dinas Perhubungan menambahkan pernyataan juga tidak diperlukannya BPKB. Secara umum sumber tenaga sebuah sepeda motor hibrida adalah akumulator, tapi perkembangan dalam sel bahan bakar menyebabkan terciptanya beberapa prototipe menggunakannya. Beberapa contoh misalnya ENV dari Intelligent Energy memanfaatkan proses Fuel Cell hidrogen, pada Honda teknologi ini diberi nama Honda FC Stack, dan FC-AQEL[2] pada Yamaha. Terdapat pula sepeda motor listrik-hibrida berbahan bakar yang sedang dikembangkan. Contoh jenis ini misalnya adalah Ecycle, dan Gen-RYU[3] dari Yamaha. .


Kehadiran Panorama Batu Gantung kagak lepas dari cerita rakyat Sumatera Utara. Keberadaan Batu Gantung, selalu menarik perhatian para turis yang datang ke Danau Toba yang terletak di Parapat. Pada zaman dahulu, di sebuah desa di tepi Danau Toba, hiduplah sepasang suami istri yang memiliki seorang anak gadis cantik jelita. Gadis ntu bernama Seruni. Suatu hari, Seruni harus berpisah dengan pemuda pujaannye, yang bernama si Doli. Akan tetapi si Doli pergi merantau untuk mengumpulkan uang, sebagai biaya pernikahannye. Ayah Seruni yang terlilit hutang kagak sanggup membayar, dan berniat menjodohkan anaknye. Mengetahui hal ntu, Seruni pergi bersama anjingnye yang bernama Toki. Sesudah sampai ke sana, kagak seperti biasanye Seruni hanya diam, dan duduk termenung, dia teringat janjinye kepada si Doli. Putus asa dengan keadaan, dan kagak ada yang bisa membantunye, Seruni berkata “Parapat... Parapat batu!!” yang artinye merapatlah batu. Kagak disangka tiba-tiba dinding batu menghimpit badan Seruni. Orang tuanye hanya mendengar teriakan anaknya yang terus menyebutkannye “Parapat... Parapat batu!!” tiba-tiba batu-batu di situ berguncang yang membuat lubang itu menutup dengan sendirinye. Setelah guncangan tersebut, munculah sebuah batu gantung yang membentuk tubuh seorang perempuan yang dipercaya batu jelmaan sosok Seruni.


Tempat ganyeman yang udeh ade sejak zamannye jadul, zaman ncang ncing, nyai dan engkong kite masih muda. Tempat ganyem ini konsepnye sederhana aje yang penting rasanye ajib bet dah, cepet, dan harganye gasampe jual tanah dah. Ntu tempat namanye Texas udeh ade dari taon 1984. Gambarnye yang sederhana cuma tulisan warna kuning dan dipadu warna ijo biru biar gonjreng. Sebelum adanye tempat tempat ganyem cepet saji lainnye, tempat ini duluan yang udeh muncul. Bertemakan warna ijo kebiru biruan untuk tempat ngeganyemnye, harganye juga gamahal bikin die zaman baheula bener bener dijadiin orang orang gacoannye buat makan ala orang bule. Ganyeman yang dijual gacuman ayam aje, ade nasi, kentang, burger, dll. Awal bukanye ntu tempat di Pasar baru. Kemudian ntu tempat orang ngegares muncul dah dimane mane, gacuman di Pasar Baru aje. Ntu tempat ganyem bener bener asalnye dari Texas Amerika sesuai sama namanye dah. Tempatnye simple, tapi ada pendinginnye bikin warga pade bejibun ngeloneng lama lama disono dengan betahnye.


Salmon adalah ikan yang biasanye diganyemin, dan dipuji karena kandungan protein, dan asam lemak omega 3-nye tinggi. Ikan berlemak populer ntu memang sarat dengan nutrisi dan dapat mengurangi faktor risiko beberapa penyakitnye. Tak hanya menyehatkan, ikan salmon juga relatif memiliki rasa yang ajib, mudah diolah, dan banyak tersedia, sehingga cukup menggiurkan, dan dijadiin gacoannye banyak orang, tetapi harganye agak tinggi. Manfaatnye ikan salmon misalnye mengurangi resiko kanker, menjaga kesehatannye tulang, dan massa otot, menyehatkan jantung, kontrol tekanan darah, melindung otak dan saraf, dan masih bejibun lagi manfaatnye. Begitu bejibunnye ntu ganyeman, rasanye juga ajib, cara masaknye juga gampang. Biasanye ntu ganyeman dijadiin gacoannye restoran restoran Jepang, yaitu restoran sushi yang sering kali mensajikan ganyemannye dari bahan dasarnye ikan salmon.


Hal penting nyang gaboleh dilewatin itu pemanasan, karna kalo mau olaharga kagaa pemanasan tuh bisa cedera. Sekarang bakal aye kasih tau nih cara pemanasan nyang bener. Pertama, lakukan lari-larian kecil selama kurang lebih tuh 10 ampe 15 menit. Kedua, pas suhu tubuh kite udeh naik nih udah boleh deh tuh perenggangan di bagean leher. Ketiga, abis di bagian leher tuh bise turun ke bagian bahu tuh. Bagian selanjutnya tuh ke pergelangan kaki trus menju ke betis. Pemanasan kite lanjut ke bagian lutut, nah nyang terakhir tuh lakuin pelemasan du bagian paha. Gerakannye emang simpel, cuma kalo semua tuh berurutan daru atas ampe bawah, jadi teratur gituh.


Semakin bejibun robot ntu bisa melaksanakannye panen buah, dan sayuran. Model pertama udeh ada, tapi masih tanpa kemampuan bekerja dengan halus. Sejumlah perkebunan udeh diubah sesuai dengan kebutuhan robot. Karena pekerja pemanen semakin sulit ditemukan di negara-negara industri maju, kebutuhan di bidang ntu sangat besar. Menurut Werner Hampel, yang juga memberikan konsultasi kepada perusahaan yang ingin membeli robot, robot bisa membebaskan kita dari pekerjaan kasar, juga pekerjaan yang rasanye seperti pekerjaan budak, juga pekerjaan rutin. Origami, yang juga dari Jepang, jadi inspirasi kegunaan robot berikutnye. Teknik melipat kertas ntu memberikan ide bagi kendaraan robot yang fleksibel, misalnye untuk menolong manusia setelah gempa bumi.


Sebelom belajar A-Qur'an ampe akar-akarnya tuh aye kalo mau hapalan mesti ditulis dulu tuh ke dalem bahasa Indonesia ato ditulis lah pake huruf biar kaga salah bacanya. Lama kelamaan juga aye mao paham tuh Al-Qur'an karna pan tanda bacanye tuh banyak banget ya. Kalo belajar sendiri tuh aye suka bingung gimana bedainnya. Maka dari itu, pas SMP aye mao tuh dimasukin ke Madrasah Tsanawiyah karna aye tau pan pasti belajar agamanye lebih banyak. Teryata emang bener, pas sekolah di sono tuh aye dapet pelajaran Al-Qur'an ama hadits. Mulai dari situ tuh aye udeh benerin cara baca Al-Qur'an sesuai tanda bacanye.


Bêmacêm dampak kêsèhatan nongol padè anggotè kêluargè Yuni kalo udèh bêurusan amè dêbu. Nyang atu bakal langsung bangkis-bangkis ampè asma kambuh, adè jugè nyang gatêl-gatêl ampè kaligata nyang bêrtahan bêbêrapè ari. Olèh karna ntu, Yuni mutusin ngêbêli pêngisêp dêbu dêngan jênis cordless vacuum stick. Pilihannyè jatoh kêpadè Dearme V12. Alêsan utamè ngêbêlinyè adalah karna ringkês. Yuni ngêrasè pêngisêp dêbu êni cukup pêranti kêbutuhannyè. Soalnyè rumèh Yuni gè kagak bêgono lêga sêhinggè kagak ngêbutuhin waktu nyang lamè pêranti ngêrêsikin ubin sêari-ari. Alêsan laèn Yuni milih pêngisêp dêbu êni jugè karna kêkuatan ngisêp, kapasitas batrè, kêmudahan ngêrêsikin, amè kêmudahan ngêdapêtin suku cadangnyè, têrlêbih adè tokonyè di Jakarta. Alhamdulillah, sêudèh punyè alat êni, alèrgi dêbu di kêluargènyè jarang bangêt kambuh.


Pemangku adat Dayak, Kabupatèn Sintang, Kalimantan Barat, amat bêpêran dalêm ngêbangun budayè damèi. Pêmangku adat nyang bêpêran nyêlêsèin pêrkarè adalah têmênggung. Têmênggung mêrupakan hakim adat nyang bêpêran langsung ngatasin pêrsoalan-pêrsoalan nyang têrjadi dalêm masarakat adat. Pêmangku adat kagak bêtindak dèwèkan, tapi dipêrkuat amè sistim organisasi. Saban wilayah sêcarè hirarki kêbêntuk sistim organisasi adat nyang danta dan nguatin tugas hakim adat. Pêmangku adat mêrkuat pêlaksanèan tugas hakim adat dêngan ngêbukuin hukum adat. Padè prinsipnyè, hukum adat kagak kêtulis, tapi dêmi transparansi padè masarakat adat Dayak, jadi kudu ditulis buat pêrtimbangan pêwarisan kêaripaan lokal kêpadè gênêrasi mudè. Hukum adat kagak bisè ngandêlin ingêtan ajè. Parè hakim adat dêngan pembukuan hukum adat êni ngêbantunyè bêtindak adil amè bijaksanè dalêm nyêlêsèin pêrkarè.


Waktu hamil pan tuh banyak banget pantangan nyang kaga boleh dilakuin. Trus ada barang-barang tuh nyang mestinye dipake biar dijauhin ama hal-hal kaga bae. Dulu aye disuruh tuh pake gunting kecil trus disangkutin ke baju pake peniti. Aye pan orangnye kaga percaya nyang begitu-begituan. Aye anggepnye setiap orang pasti udeh di jaga sama Allah, nyang penting kalo mao keluar rumah tuh mesti diijinin ama lakik trus baca doa dah tuh. Bukannya mao kaga nurut ama orang tua tapi aye tuh makin ke sini mau percaya ama apa aja nyang ada di dalem Al-Qur'an aja dah. Dengan begitu pan apa aje nyang dilakuin bikin hati kite tenang.


Udeh pernah baca tentang keadaan berbudaya pade jaman bercocok tanam? Katenye entu, jaman bercocok tanem dan tempat tinggal orang-orang udeh mulai netep alias kagak pindah-pindah atau nomaden, terjadi barengan sama jaman Neolitikum. Nah pade entu jaman, ade revolusi kebudayaan yang katenye gede bener pade peradaban kaum manusia. Hal entu bisa diliat dari barang-barang peninggalannye entu berupa alat-alat dari batu dan tulang yang udeh diasah. Beberape alat yang biasanye diasah entu ade kapak batu, mata tombak, mata panah, dan beliung. Katenye berdasarkan penemuan yang merupakan alat pemukul, orang-orang pade masa bercocok tanem kemungkinannye udeh tau pakean. Nah katenye pakeannye entu dari kulit kayu dan kulit binatang. Katenye kalo dari penyelidikan, pas jamannye bercocok tanem, tradisi bikin barang-barang gerabah juga udeh mulai muncul.


Salah satu upacara keagamaan di agama Islam entu Hari Raya Idul Fitri. Pagi yang cerah pas hari raya Idul Fitri, para muslim/muslimah ngelakuin ibadah upacara keagamaan Hari Raya Idul Fitri, ya entu salat eid. Biasanye abis salat eid, mereka pulang ke rumah dan sarapan. Biasanye sih hidangan pas hari raya entu mayoritas daging dan ketupat, misalnye sayur ketupat, ketupatnye, rendang, semur, marak, dan laennye. Abis sarapan, biasanye pade pergi seilaturahim ke rumah tetangga ataupun rumah keluarga. Nah biasanye juga pas lebaran Idul Fitri, pas lagi kumpul keluarga, orang gede pade bagiin THR alias Tanggokan Hari Raya buat para bocah. Nah entu die kegiatan laennye yang ade di hari pelaksanaan upacara agama Islam, ya entu Idul Fitri. Buat elu yang muslim atau muslimah, jangan lupa lakuin upacara keagamaan salat eid pas lebaran Idul Fitri ye!


Lebaran nyang dijalanin tahun ini tuh berat, inget aye makin lama makin tua trus orang tua juga makin tua. Aye takut belom bisa bahagiain, trus gimana juga cara ngebahagiain orang tua. Makin tua tuh mikirnye makin panjang, karna apa aye udeh punya anak trus mikir malah jadi panjang. Apalagi nyang bikin makin sedih itu kaga tau ampe lebaran kapan bisa bareng orang tua, bisa minta maap ama orang-orang. Mangkanye kalo lebaran tuh rasanye jadi sedih banget trus udeh banyak juga orang nyang udah duluin kite, mangkanye abis lebaran tuh sering ziarah ke makan keluarga, nah malah makin sedih tuh kalo keinget.


Salah satu ganyeman dari negara Italia, namanye ntu Lasagna, ganyeman ntu didemenin kite orang karena kejunye bejibun, dipadu daging sama pastanye tentunye. Rasanye yang enak ajib bet ajib bikin yang gares gamau berenti berenti dah. Bahan-bahan yang digunainnye gabegitu bejibun dah, gampil dah bikinnye, anak-anak juga bisa, yang doyan ntu ganyeman dari muda ampe tua. Bahannye ntu ganyeman adalah, pastanye lasagna bisa buat bisa juga beli yang udeh jadi, jadi lebih gampil, siapin keju yang gampil meleleh quickmelt, mozarella, susu cair, tepung terigu, daging cincang, bawang bombay, bawang putih, saos sambe, saos tomat. Lasagna kan ntu makanan berlapis lapis ye, terdirinye dari pasta, terus tiban pake saos putihnye, terus saos merah terus gitu ampe loyangnye hampir mau full, udahanye dipanggang di oven dah kurang lebih 20menitan. Nah biar lebih gampil, dan cepet buatnye, pake pasta yang tinggal pake, dan saosnye yang merah saos bolognese namanye yang udeh jadi, jadi garibet. Tinggal yang dibikin saos putihnye aje dah tuh pake panci masukin bahan bahanye susu cair, terigu 1sendok makan, ohiye sebelumnya panasin dulu margarin, masukkin bawang putih yang udeh dicincang atau iris tipis terus tumis deh ampe wangi baru masukkin terigu 1 sendok makan atau maizena biar agak kentel ntu saos putih, baru masukkin susu cair, dan keju aduk aduk ampe meletup sisihkan. Siapin aje dah panggangannye biar panas, siapin loyang tata deh tuh selang seling abis itu masukin ke oven, tunggu 20 menit jadi deh, langsung digares dah ntu ganyeman, dijamin nagih dah.


Kue Talam memiliki rasa manis dan gurih. Rasa gurih Kue Talam berasal dari santan yang menjadi salah satu bahan utamanya. Pada bulan puasa, Kue Talam menjadi salah satu menu berbuka puasa. Kue jajanan tradisional ini termasuk dalam kategori kue basah, sehingga tidak akan bertahan lama saat dihidangkan. Menilik sejarah Kue Talam, meski saat ini Kue Talam telah menyebar ke seluruh Indonesia, namun Kue Talam merupakan kue tradisional khas Betawi dan diperkirakan sudah berumur lebih dari 500 tahun. Sedangkan kata Talam dilantarankan pada zaman dahulu, kue ini diletakkan di loyang bulat tak berkaki yang dikenal dengan nama Talam. Teksturnya yang lentur dan lengket memiliki filosofi mengenai hubungan antar manusia yang penuh kekentalan dan kekerabatan.


Aye pernah difitnah sama temen yang aye belain dan akhirnye aye malah di-bully sama orang-orang hampir sekelas. Karena temen yang aye belain malah fitnah aye, aye pun dipanggil sama Si Tukang Ngatur itu dan dikelilingin sama keroco-keroconye. Asli kayak di sinetron. Terus abis entu mereka bully aye. Deksripsi bully-nye mereka entu kayak nyinisin aye, melototin aye, nyindir aye, dan laennye. Aye bener-bener sendirian. Aye nyesel bener belain entu orang yang kudu dimusuhin. Kayaknye emang beberape orang layak dimusuhin. Intinye hubungan aye sama temen SD aye jelek bener deh. Pade hobi musuh-musuhan dan fitnah. Aye udeh kagak berhubungan lagi sama mereka karena mereka ya begitu.


Mesin cuci ntu adalah sebuah mesin yang dirancang untuk membersihkannye ntu pade pakaian, dan tekstil rumah tangga lainnye seperti handuk, dan sprai dengan cara yang lebih mudah, dan cepet pengerjaannye. Biasanye emang terbatas kalo kite nyucinye pake mesin. Dalam hal nyucinye juga ada batasannye ya ntu yang menggunakan air untuk mencuci, dan laen halnye seperti cuci kering yang menggunakan cairan pembersih alternatif, dan biasanye dilakukan oleh bisnis khusus. Hal ntu tentunye membantu kebutuhannye rumah tangga, atau pun untuk kepentingan bisnis, dalam pemakaiannye mesin ntu sangat membantu sekali dalam meringankannye pekerjaan para ibu rumah tangga karena saat mencuci dengan mesin maka para ibu tersebut dapat melakukan kegiatan lain tanpa terganggu oleh kegiatan mencuci.


Liburan Desember kali ini aye sekeluarga nginep di dua vila. Jadi pas hari kamisnye, kite nginep di vila kayu. Nah pas hari Jum’at paginye, kite pindah ke vila batu. Aye dan keluarge nyampe di entu vila pas siang gitu. Pas sorenye, kite negluarin aneka badogan kite buat dimakan pas entu sore. Mulai dari cireng, siomay, cilok, dan laen-laennye. Jadilah kegiatan aye sekeluarga pas entu sore ngegoreng atau ngukus badogan buat entu sore. Pas udeh jadi, kite ngebadog rame-rame di ruang tengah. Pas sore menjelang malem, aye dan empok aye keliling-keliling sekitaran kompleks entu vila. Lumayan rame, ternyata emang banyak juga yang ngejadiin nginep di vila buat kegiatan liburan bareng keluarga. Pas menjelang malem, aye dan empok aye balik ke vila. Kegiatan aye, enyak, dan empok aye nyiapin badogan buat entu malem. Entu malem menu kite adalah mi kuah. Pas mateng, kite pun ngebadog rame-rame di meja makan sambil bekoar girang soal ini-itu.


Sirsak jadi salah atu bue nyang kaya manpaat, bue eni punye kandungan karbohidrat, vitamin B1, vitamin B2, dan vitamin C. Penelitian nemuin kalo buah eni bse matiin berbagai sel kanker, ngobatin inpeksi, ampe nyegah diabetes. Cuman, entong digegares kebanyakan ntar bisa sakit perut dan ngeganggu kesehatan. Entong gegaresin bijinye juga, soalnye ade racun di dalem biji sirsak nyang berbahaya buat kesehatan. Sirsak punye banyak name panggilan, kaye nangka Belanda, durian Belanda, nangka sebrang, nangka landa, nangka walanda, nangka buris, nangkelan, srikaya Jawa, boh lona, durio ulondro, durian betawi, jambu landa Nangko Belando. Beberapa nama dikaitin ama negara Belande, pedahal aslinye berasal dari Karibia, Amerika Tengah ama Amerika Selatan.


Buat kite nyang kaga punya kemampuan di bidang digital ato juga kaga nyambung tuh sekola kite ama kerjaan itu kaga perlu khawatir. Semuanye bisa kite pelajarin sendiri dah, nyang penting modalnye kite mao belajar apa kagak. Uden gitu sekarang juga udah ada tempat les tuh nyang bisa bikin kite belajar lebih bener lagi. Pokoknye mah sekarang udeh serba mudah, tinggal kitenye aja nyang kudu pinter nyari kesempetan. Kuncinye jangan terbuai dah ama keadaan, kite mesti bis melek ama kemajuan nyang makin berkembang pesat. Buat nyang masih males-malesan mah kaga bakal dapet kesempatan dah, jadi mumpung masih produktip harus bener-bener tuh kalo mau belajar.


Bagi masarakat nyang tinggal di daerah pegunungan amè lereng tentu amat mengantisipasi bêncanè tanah longsor. Tanah longsor biasanya akan terjadi sêudèh ujan deras. Akibat lereng nyang curam, tanah kagak bisè menahan beban aèr ampè akan mengakibatkan longsoran tanah amè akan menimpa masayrakat nyang tinggal di daerah ntu. Paktor alam amè juga topologi daerah setempat ngêjadi pemicu terjadinya bêncanè longsor. Wayah êni mangkin banyaknya penebangan pohon nyang kagak terkendalai amè juga alih fungsi lahan mangkin meningkatkan ancaman bêncanè tanah longsor ampè pencegahan tanah longsor penting dilakuin. Pencegahan bisè dilakuin dêngan tanaman pelindung. Fungsi tanaman pelindung dalêm konservasi lahan adalah buat merembeskan aèr kê lapisan tanah nyang lêbih dalêm dari lapisan kedap aèr (bidang luncur) karna tanaman pelindung nyang dipilih memiliki akar tunjang amè perakarannya berfungsi buat menyangga partikel tanah ampè akan mengurangi erosi padè permukaan tanah.


Kok atawa bola bulu tangkis (kalo bahasa inggrinye mah shuttlecock) bola nyeng digunain di olahraga bulu tangkis, dibikin dari bulu soang nyeng disusun ngebentuk kerucut kebuka, ujungnye bebentuk setengah bola nyeng dibikin dari gabus. Kok punye ciri kayak gini: kok mesti punye 16 biji bulu. Semue bulu mesti punye panjang nyeng sama, antara 62 mm ampe 70 mm. Ujung dari bulu-bulu mesti ngebentuk lingkaran nyeng panjang diameternye antara 58 mm ama 68 mm. Semua bulu mesti kegabung jadi satu kesatuan nyeng kuat. Ujung kok nyeng bebentuk setengah bola mesti punye panjang diameter antare 25 mm ampe 28 mm. Berat kok juga mesti antara 4,47 gram ampe 5,50 gram.


Saban hari raye lebaran yang namanya kue nastar emang kaga pernah kelewat. Kue nastar dibikin dari adonan tepung terigu, mentega, margarin, susu, kuning telur, gula, ama maizena, terus semuanye diulenin ampe khalis. Adonan yang tadi dibentuk jadi bulet terus diisi ama isian nanas yang udah dimasak. Biar makin enak diliat, nastar yang udah dibentuk diolesin tuh ama kuning telor yang udeh dicampur ama pewarna makanan. Susun nastarnye diloyang nah siap deh tuh panggang disuhu 150C lamanye 20 menit aja. Kalo udeh nastarnya udeh mateng, nastar jangan langsung dimasupin ke peles nanti bisa jamuran. Nastarnya didiemin di suhu ruang abis itu dimasukin peles, jadi bisa tahan lumanyan lama dah.


Elu udeh pernah denger cerita tentang jagoan dari Tanah Abang yang namanye Sabeni? Sabeni entu katanye rela berkorban. Nah suatu hari, Jepang pengen nangkep anaknye Sabeni. Die kabur pas masih jadi anggota polisi. Jepang pun ngedatengin Sabeni. Katanye kalo Sabeni menang, Syafii akan dilepaskan. Nah kalo Sabeni kalah, die dan anaknye bakalan ditahan Jepang. Singkat cerita, Sabeni yang usianye 83 tahun menang dan ngalahin semua entu jagoan yang ngelawan die. Sabeni pun ngejek para lawannye karena kagak bisa ngelawan die yang udeh tua. Akhirnye Sabeni pun diangkat jadi kepala kampung dan ngajarin silat secara tenang biar kagak dicurigain Jepang secara terus-menerus. Die juga diangkat jadi kepala kampung biar kagak berontak. Entu die kisahnye si Sabeni pas die usia 83-an. Nyok deh kite belajar silat juga biar bisa ngelindungin diri!


Menyeruput teh menjadi salah satu rutinitasnye bagi sebagian orang. Teh yang rasanye unik memang memberikan sensasi menenangkan ketika diminummye. Apelagi jika diminumnye saat pagi hari untuk memulai hari. Di balik nikmatnye teh, ada beberapa manfaat kesehatan yang perlu diketahui. Misalnye teh hitam yang mengandung asam amino L-theanine bisa membantu seseorang berkonsentrasinye lebih baik serta memberikannye rasa rileks. Dilansir dari Legionathletics, beberapa macam teh memberikan manfaat dapat membantu memberantas lemak dalam tubuh kite akibat kebanyakkan ngegaresin ganyeman. Teh putih atau white tea merupakan teh yang pengolahannye hanya dijemur setelah dipetik. Umumnye, ntu teh mentah, dan memiliki rasanye yang lebih ringan, halus, dan sedikit manis serta bebas kalori. Bagi yang hobi minum teh, dianjurkannye diseruputnye saat pagi hari karena jumlah kafein yang rendah bisa membantu meningkatkannye alirannye darah ke otak sehingga membuat tubuh lebih berenergi. Namun hati-hati dalam penggunaannye ngegerujukkin gula pada secangkir teh. Takaran gulanye yang berlebihan juga bisa berbahaya bagi tubuh karena bisa memicunye diabetes, intinye semuanye jangan berlebihan biar aman.


Walaupun aye demen olahraga, trus juga seneng bisa coba olahraga baru, tapi palong ngehindar ama olahraga yang berhubungan ama ketinggian. Soalnye, ampe sekarang aja aye tuh masih takut ama ketinggian. Boro-boro ketinggiannye ampe puluhan meter, tingginye kaga nyampe semeter aja aye udeh gemeteran. Mangkanye tuh, pas kite lagi pada renang trus loncat dari tebing aye kaga mau dah tuh ikutan. Liatnye aja aye udah ngilu, gimana nyobain dah. Pokoknye aye ngehindar dah diajakin olahraga nyang macem gitu, mending aye kaga ngikut dah dari pada aye ngapa-ngapa. Namanye orang takut kan kaga bia dipaksa ya, malah bisa panjang urusannye. Kalo maksa orang takut tuh malah ngebahayain orang jadi temen-temen udeh pada ngarti dah.


Anak kolaan kalo jem kosong musti mampir ke rumeh gegares. Tapi, tujuan anak mude ame enyak-enyak pastinye beda. Bocah kolaan lebih milih buat nyamperin restoran berbinteng dan kelas atas. Walopun hargenye nguras kantong, tetep aje didatengin. Ani dan temennye ngunjungin solaria. Kite tau ntu restoran mahalnye minte ampun. Duit sepuluh rebu aje kagak cukup. Perut baru keisi ame duit gocapan. Tapi, ade harge ade rase. Menu piliannye juge bejibun dengan aroma nyang menggode. Menu kedemenan Ani dan temennye iyelah nasi goreng spesial. Rasenye emang kek kelas atas dan perut kenyang lebih lame. Campuran nasinye kagak cume telor ceplok, tapi ade udang, ayam, bakso, dan laennye.


Dulu, ada maenan yang banyak didemenin ama bocah-bocah. Maenan ini kalo di jaman sekarang ukurannya segede hape-hape yang baru keluar. Ada tombol di sebelah kanan kirinya buat ngejalanin permaenan. Barang ini namanya Nintendo. Maenan ini masih ada ampe sekarang, tapi lebih nambah kecanggihannya, yang dinamain Nintendo Switch. Di Amerika, ada orang laki yang tinggal di satu apartemen. Jia lagi maenin Nintendo Switch itu ama temen-temennya betiga. Sangking serunya, jia ama temen-temennya itu berisik. Tetangganya keganggu, langsung lapor ke keamanan ampe polisi. Polisi dateng, terus ngeliat orang laki ini cuman maenin nintendo sembari asik ngeganyemin pizza. Orang laki itu ngajakin polisinya maen Nintendo bareng. Jadinya, polisi pada ikutan maen, cuman sebentar. Abis itu, pada balik nugas lagi. Orang laki tadi kagak ditangkep atawa ditindak, jadi cuma dilongok aja ama polisinya.


Olahraga ekstrim selanjutnye adalah Heli-Skiing. Heli-Skiing adalah olahraga ski atau snowboarding yang dilakukan di lereng gunung, dimane untuk mencapai lereng gunung dilakukannye dengan menggunakan helikopter. Untuk alasan keamanan dan meminimalisir resiko kecelakan ketika melakukan olah raga ekstrim satu ini maka biasanya para penghobi Heli-Skiing menggunakan kantung udara yang dipasang di punggung layaknya tas. Air bag ini sendiri akan terbuka secara otomatis jika terjadi benturan. Olahraga satu ini cukup berbahaya karena memiliki resiko terjatuh dari tebing yang tinggi serta terkena longsoran salju, nyawap pun menjadi taruhannye. Bagi sebagian orang olahraga ntu sangat penting bagi kesehatan tubuh dan lainnye.  Olahraga ekstrim sama aje dengan manfaatnye yang kaga ekstrim. Ya ntu sering melibatkan kecepatan, ketinggian, aktivitas fisik tinggi dan peralatan yang sangat khusus. Selain ntu, untuk melakukan olahraga ekstrim ini kamu juga harus dilatih terlebih dahulu oleh instruktur atau pihak ahli yang mendampingi. Olahraga ntu kagak bisa dilakukan sendirian bagi pemula atau tanpa pendamping. Olahraga ekstrim ini juga banyak dipilih sebagian orang karena memang menantang dan menguji adrenalin.


Elu tau kan kalo profesi yang berkaitan sama masakan atau dunia kuliner entu beragam bener? Nah, elu udeh pernah denger wirausaha kuliner? Sejak lahirnye beragam ide kreatif dan menu badogan serta minuman yang makin inovatif bisa jadi suatu modal buat jadi ide bisnis kuliner yang katenye sih lumayan ngejanjiin. Apelagi sekarang-sekarang enih, para industri kreatif dalam nerapin bidang keterampilannye, bikin kuliner jadi salah satu yang disorot. Bahkan katenye kagak perlu nyiapin rmodal yang gede bener, bisa mulai dari skala kecil dan ngelaksanainnye secara serius serta ulet maka usaha kuliner bisa berkembang jadi suatu peluang bisnis yang janjiin bener. Nah entu die profesi laennye yang berkaitan sama masakan, alias wirausaha kuliner.


Haji mêrupakan rukun Islam kêlimè nyang wajib dilaksanèin umat Muslim nyang mampu. Haji pêrtamè kali dipêrèntahin Allah kêpadè Nabi Ibrahim. Nabi Ibrahim jugè nyang dipêrcayè Allah buat ngêbangun Ka'bah barêng bocah lanangnyè, Nabi Ismail. Bèrès ngêbangun Ka'bah, Allah mêrèntahin Nabi Ibrahim buat nyêru kêpadè manusiè buat ngêlaksanèin haji. Sêjak ntu, Nabi Ibrahim ngêlaksanèin haji sêsuè nyang diajarin kêpadènyè. Sêiring bêrjalannyè waktu sêpêninggal Nabi Ibrahim amè Nabi Ismail, tatè carè amè tujuan haji banyak dirobah bangsè Arab. Tradisi ngênyimpang masarakat Arab jahiliyah baru berobah sêtêlèh datêngnyè Rasulullah Saw. Padè jaman Rasulullah Saw., sêmuè ritual sêbêlon Islam nyang ngênyimpang diapus dan tujuan haji nyang sêbênêrnyè kêmbali dilaksanèin.


Ada film jadul boleh dibilang, judulnye Legaly Blonde, film ntu menceritakan tentang seorang perempuan anak muda bule yang abis patah hati, putus cinta dengan kekasihnye. Yang tadinye ntu anak cuma santai-santai asik asikan aje kaga pernah sungguh sunggu belajar, gegara putus cinta die jadi tekad mau rajin belajar biar bisa nunjukki  kemantannye kalo die hebat. Sebelumnye ntu die bener bener nangis aje galau di kamarnye kaga mau keluar sama sekali. Akhirnye die mau juga bangkit dari keterpurukannye ntu. Ntu film film barat, tahun 2000an cukup jadul juga ntu pelem tapi seru banget. Suka juga sama artis yang maenin ntu film dan kecantikannye juga menarik. Jadi ntu film ga hanya menceritakan kisah anak remaja haha hihi aje tapi memberikan pelajar biar anak muda harus semangat sungguh dalam menciptakan masa depan yang cerah.


Saya pernah beli mixer, juicer, dan kipas angin. Ketika saya beli online biasanya saya mencari merk yg familiar kemudian sblm membeli barang tsb saya liat dulu review dr barang tsb dan gmn pelayanan toko tsb. Utk barang yg saya beli biasanya yg tidak terlalu mahal utk mixer dan juicer hanya sekitar 100rb an utk kipas angin kalo ga salah 300–400rb an. Utk kondisi barang biasanya dlm bentuk blm dirakit kalo butuh dirakit seperti kipas angin, nah saya pilih yg mudah dirakit sendiri. Sampai saat ini ketiga barang tsb msh berfungsi dgn baik, utk kipas angin walaupun saya merakit sendiri alhamdulillah bs dipakai. Kalo utk alat elektronik macem laptop, hp, kamera saya ga pnh beli online biasanya saya mencari harga via market place barang yg saya incar kemudian nemu toko yg cocok dan punya toko fisik kemudian saya lgsg dtg ke toko fisik nya. Biasanya ada beberapa toko yg menerapkan harga lebih mahal jika datang ke toko fisik tapi tidak jadi masalah asal harga masih wajar dan untuk gadget kalo ke toko bisa langsung mencoba


Pulang sekolah temen-temen aye pengen mampir katanye mau ngerjain tugas di rumah aye, pas lagi ngerjain tugas temen aye ribut bae lapar. Akhirnya kita pergi tuh ke tukang nasi padang buat beli makanan, kebetulan nasi padang ini tuh langganan aye biasa beli. Rasanya enak bener dah, dagingnya tuh gede-gede, bumbunya tuh berasa banget dilidah, dan porsinya tuh bayak. Bukan itu aje, di sini tuh di tawarin paket-paket juga jadi ada paket 10 rebu ada 15 rebu tergantung kite pilih yang mana dah. Pokoknya beli nasi padang di belakang rumah aye udah paling bener dah, udah dapet enak terus harganya murah lagi.


Tapi namanye naek kendaraan umum mah tetep aje kite kaga boleh terlalu aman. Kalo pun udeh banyak tuh satpam nyang bantu atau udeh ketat penjagannye, orang jahat mah di mana aja juga ade. Kite kudu ati-ati trus waspada ama orang asing. Pokoknye kalo emang kite mao pergi-pergian ama pake kendaraan umum mah jangan terlalu mencolok penampilannye. Orang nyang tadinye kaga ada niat jahat eh bisa jadi jahat karna ada kesempatan buat ngelakuin kejahatan. Yang perlu diperhatiin kan kalo naek kendaraan umum suka umpel-umpelan jadi kite sebisa mungkin pake bajunye mah nyang tertutup ajalah, biar kite juga kaga risih kalo empet-empetan ama penumpang laki.


Tiap daerah di Indonesia entu, biasanye punya badogan khasnye masing-masing. Nah Jakarta, juga punya badogan khasnye, salah satunye entu kerak telor. Elu udah pernah denger kerak telor kan ye? Nah katanye sih, kerak telor entu ada yang nyebutnye sebagai omeletnye orang Betawi. Dikate begitu karena kerak telor entu dibuatnye juga pake telor. Terusnye, elu tau kagak, kalo selaen telor, ada bahan-bahan laen buat nyiptain badogan khasnye orang Betawi atau Jakarta? Bahan-bahannye entu ade beras ketan putih, ebi, bawang goreng, abis entu dikasih bumbu halus (kelapa yang disangrai), cabe merah, jahe, garem, kencur, dan gula pasir. Nah, bikin kerak telor juga kagak sama kayak bikin telor model laennye. Bikin kerak telor entu, telornye dimasukin ke penggorengan kagak pake minyak. Terus pas telornye hampir mateng, baru deh dibikin kerak-kerak telornye. Terus pas telornye udeh agak gosong, entu telor diangkat dan dipakein bumbu. Abis entu kerak telor khasnye orang Jakarta pun siap dibadog deh!


Sêtêlèh sêbêlonnyè suksès ngêhadirin karyè sêniman Jêpang, Yayoi Kusama, bêrikutnyè giliran sêniman Indonèsia, Arahmaiani, amè sêniman Taiwan-Amèrika, Lee Mingwei, nyang karyènyè hadir di Musèum MACAN padè 17 Nopèmbêr 2018—10 Marêt 2019. Ayè masing bêgawè di sono sêbagè asistèn musèum wayah ntu. Sêbêlon jêm 10.00, ayè ngêliat udèh adè bêbêrapè pêngunjung nyang datêng. Sêtêlèh masup, pêngunjung jalan pêlan-pêlan sêmbari nikmatin karyè-karyè Arahmaiani. Nyang ayè pêratiin, karyè paporit pêngunjung dari Arahmaiani adalah Do not Prevent the Fertility of the Mind. Pêngunjung pun mingsêr kê ruang sêlanjutnyè, yakni karyè Lee Mingwei. Kalo di mari, nyang ayè liat pêngunjung paling dêmên amè instalasi The Letter Writing Project. Rasè capèk ayè pun ilang kalo ngêliat pêngunjung nyang antusias gono amè karyè sêni.


Sebenernya di mana pun kite berada tuh pasti ada nyang namanye tokoh adat, cuma nyang bedain konstitusi pemerintahannye aja. Kalo kite punya tokoh adat, seenganye kite punya tuh orang nyang dijadiin panutan di suatu tempat, biasanye dia orang pilihan nyang sifatnya tuh bijaksana. Tokoh adat tuh nyang kite liat di pelem- pelem selalu punya jalan keluar dari satu masalah. Nah, keputusan dari satu orang itu juga bikin warganye tuh tertib. Cuma kan kaga semua tokoh adat bae, zaman dulu tuh juga ada tokoh-tokoh adat nyang bikin warganye pada nutup diri ama dunia luar, tapi masing-masing desa atao kota punya alesa untuk terus junjung tinggi kebudayaan nyang udeh ada.


Kalo udah tau soal kondisi lapangan olahraga ama suasana penontonnya buat bocah-bocah, kita liat juga gimana kondisi keamanan tempat itu. Kita liat puteran udaranya, suaranya bising apa kagak, ngeliat sumur buat kencingnya gampang apa kagak jalannya, ama yang kagak kalah penting itu soal kebersihannya. Jangan lupa juga, kalo ngajak bocah buat nonton olahraga kalo bisa itu jangan malem. Kalo ngajak bocah nonton olahraga pas malem-malem biasanya ngeganggu jadwal makan ama tidurnya. Kalo tidurnya kagak pas, yang ada pas lagi nonton si bocah jadi urring-uringan kagak konsen nontonnya. Yang dia inget nanti kalo nonton olahraga kagak nyenengin. Jadi, kalo bisa nonton olahraga pas pagi atawa sore. Biasanya jam segitu bocah bisa fokus .


Dalam khutbat Jumat pekan ini ustadz menyampaikannye tafsirnye Ibnu Katsir, dijelaskannye ntu bahwa ayat ntu menjelaskannye akan kekuasaan Allah, dan sungguh aneh orang yang ingkar kepada Allah sementara manusia awalnye tiada, lalu Allah menjadikannye ada di muka bumi ini. Ayat ntu juga menunjukkannye bahwa kite semua pasti bakal mati. Dan kite semua pasti bakalannye dibangkitkan kembali setelah kematian itu. Maka ape aje kewajiban kite dalam kehidupan ini sebagai persiapan diri kite sebelum menghadapi kematian. Tentunye ada bejibun yang harus kite siapin. Setidaknye ada tiga hal yang kudu kite siapin, ya ntu beramal sebaik mungkin. Dalam surat Al-Mulk ayat 1-2, Allah berfirman, yang artinye: "Mahasuci Allah yang menguasai (segala) kerajaan, dan Dia Mahakuasa atas segala sesuatu. Yang menciptakan mati dan hidup, untuk menguji kamu, siapa di antara kamu yang lebih baik amalnya. Dan Dia Mahaperkasa, Maha Pengampun."


Merencanakan anggaran per bulan perlu dilakuin supaya êlu mengetahui jumlèh biaya nyang kudu dikeluarkan. Jadi, saban kali pendapatan masuk, mulailah buat rencana pengeluaran nyang kudu dilakuin. Dari rencana anggaran nyang dibuat, berapa sisa jumlèh duit nyang bisè êlu masukkan kê danè darurat? Adè baiknya êlu menentukan nominal duit nyang akan dijadikan danè darurat supaya tujuan bisè tercapai. Lalu, hitung total danè darurat. Sêcarè sederhana, jumlèh danè darurat nyang êlu butuhkan bisè dilihat dari total biaya pengeluaran saban bulannya. Lajang sebanyak 3 kali total biaya pengeluara, menikah sebanyak 6 kali total biaya pengeluaran, amè menikah dêngan 1 bocah sebanyak 9 kali total biaya pengeluaran.


Elu tau atau sekedar pernah denger Tari Serimpi? Katenye, entu tarian daerah asalnye dari Yogyakarta dan katenye pun cuma dijadiin pertunjukan di keraton aje. Enih tarian pun ade beberape macem, misalnye anglir mendung, babul, bondan genjung, dhempel, dan layar. Katenye enih tarian daerah terdiri dari penari yang jumlahnye 2 sampe 4 orang. Katenye mereka nari sambil diiringin gamelan jawa. Pakean yang dipake para penari merupakan kebaya dan bawahan jarik yang anggun sebagimane putri. Enih Tari Serimpi ngelambangin air, api, tanah, dan angin yang dianggep jadi kekuatan alam. Nah entu die ye tentang salah satu tarian daerah, yang namanye "Tari Serimpi".


Elu tau sumpit? Nah kate sumpit ternyate bukan cuma buat alat ngebadog, tapi nyatanye sumpit entu name senjata tradisional dari Kalimantan Timur. Senjata tradisional yang asalnye dari Kalimantan Timur entu kagak jauh beda dari Kalimantan Barat. Katanye, Mandau juga dipake sama suku Dayak di Kalimantan Timur. Ade pula senjata tradisional sumpit. Sumpit biasanye dipake buat berburu dan perang, serta upacara adat atau pernikahan adat Dayak. Cara make etntu senjata tradisional adalah ditiup. Katenye kalo dari kepercayaan suku Dayak, sumpit kagak boleh dipake buat bunuh sesama. Entu senjata tradisional punya panjang 1,9-2,1 meter. Selanjutnye, kalo diameter sumpit entu sekitar 2-3 sentimeter yang ade lobang di tengahnya, berdiameter sekitar 1 sentimeter. Entu lobang berfungsi buat memasukkan anak sumpit.


Elu tau seblak kan ye? Nah entu cemilan juga salah satu yang aye doyan! Jadi karena aye males kudu bolak-balik ke pasar kalo pas kepengen entu cemilan kesukaannye aye, akhirnye aye minta ke enyak buat dibikinin. Nah enyak aye pun setuju buat bikinin aye seblak, biar lebih sehat juga katanye kalo bikinan rumah. Nah pas besokannye enyak aye ke pasar, enyak beli deh tuh semua bahan buat bikin seblak, kagak lupa juga sayuran sawi ijonye. Nah pas pulang dari pasar, kagak lamaannye enyak aye mulai bikinin aye seblak dan nyisain bumbu seblaknye di kulkas buat besok-besok kalo aye mau seblak lagi, bumbunye udeh ade, tinggal rebus sayur, kerupuk, dan minye. Pas beberapa hari kemudiannye, aye laper pas malem-malem. Aye pun asal masukin entu bumbu seblak. Nyatanye, pas besoknye aye perut aye bener-bener sakit. Ternyate entu bumbu seblak buat beberape porsi seblak, bukan seporsi doang kayak yang aye bikin. Pantesan aje perut aye sakit gara-gara kecerobohannye aye buat bikin cemilan favoritnye aye!


Bêgadang ditêmênin amè sècangkir kupi kayaknyè udèh jadi kêbiasèan, apèlagi buat parè mahèsiswè. Dulu banyak têmên-têmên ayè nyang ngonsumsi kupi supayè têtêp mêlèk wayah ngêrjain tugas atau skripsi. Pêrnèh ayè nyobèin jugè minum kupi supayè bisè bêgadang. Èmang padè dasarnyè ayè kagak dêmên kupi, bukannyè mata mêlèk, malèh jantung ayè dêg-dêgan. Mênurut jurnal mèdis Advances in Nutrition, orang nyang sêring bêgadang punyè risiko kênè pênyakit diabètês amè jantung. Nah, mênurut ayè kalo èmang mao bêgadang amè butuh bangêt kupi, êlu kudu nyêimbanginnyè amè ngonsumi aèr putih. Aèr putih ntu gunènyè sêbagè pênètral jat-jat nyang kêtampung di ginjêl. Minum kupi buat bêgadang bolèh, asal jangan lupè minum aèr putih jugè, yè. Kalo ayè sih kagak lagi-lagi dah minum kupi.


Cerita rakyat emang masih ade, cuma sekarang tuh ada dalem bemtuk buka aje. Emanga bagusnye anak-anak tuh diajarin rajin baca sejak dini. Cuma bakalan kalah peminatnye ama nyang ada di digital. Kaga ada salahnye gunain digital, cuma kalo disajiin menarik pasti anak-anak suka dah. Kayanya juga udeh jarang tuh orang tua ngenalin cerita rakyat, padahal sayang kan yak ilmunya juga bermanfaat kalo emang ada tradisi dahulu nyang masih kentel kebudayaannye. Mudah-mudahan cerita rakyat ini tuh ada terus kaga kegerus zaman, khawatirnye makin lama makin begitu. Dulu pan masih ditaro tuh di buku pelajaran SD, nah mangkanye tugas kite buat adain lagi tuh supaya kaga punah.


Ngegares waktu gabut emang enaknye makanan nyang garing-garing biar krenyes pas digayem. Pilihannye juge banyak, kek ciki-ciki kemasan, keripik, ato kerupuk. Cuman, herannye, ade bae nyang demen ngegares makanan becita rasa pait, kek emping. Emping enih kebuat dari kulit melinjo nyang udeh disangre, digeprek ampe gepeng, ame dijemur selame 2-3 hari. Kebayang, pan, kulit buah paitnye kek ape? Nah, enih dibuat macem keripik! Walopun pas proses masaknye ditambahin garem ame kaldu bubuk, tapi rasa paitnye tetep dominan ame jadi ciri khas dari enih keripik. Makanye, menurut aye, kagak pas bangat ngegares make cemilan pait, mah. Kadangan, enih keripik juge jadi pendamping makanan nyang bekuah, kek soto, rawon, semacemnye. Tetep aje, paitnye kerasa!


Peran teknologi dalam ntu dunia pendidikan sangat besar karena dapat membantu tenaga, dan peserta didik mendapatkannye ntu materi pembelajaran berupa jurnal, buku, majalah, dan modul dengan menggunakannye perpustakaan elektronik dengan media komputer dan internet. Kemunculannye ntu internet dapat mengubah pembelajaran di sekolah menjadi pembelajaran jarak jauh dengan kondisi dan situasi apepun. Teknologi dalam dunia pendidikan dapat membantu proses administrasi seperti menjadi alat untuk membantu memperbaiki data organisasi pada lembaga pendidikan. Dengan bantuan teknologi berbasis sistem komputer, data terkait siswa, guru, dan data sekolah akan lebih aman dan lebih mudah untuk diakses pada saat diperlukannye. Teknologi juga dapat membantu dari sektor tenaga pendidik untuk menyediakannye materi pembelajaran untuk peserta didik agar lebih mudah dipahami dan dipelajari. Tenaga pendidik juga dapat memanfaatkannye teknologi untuk menyusun jadwal dan metode pembelajaran yang dibutuhkan peserta didik agar lebih nyaman dalam melakukan proses belajar mengajar.


Pertama kita omongin ekskul berenang. Ampir semua sekolahan ngajarin pelajaran olahraga berenang ke murid-muridnya. Ada sekolah yang ngasih fasilitas kolam berenang di sekolahannya. Ada juga yang cuma ngasih pelajaran itu, tapi ngebebasin anak-anak muridnya buat berenang di kolam renang umum. Jadi, ada yang ngewajibin murid-muridnya buat praktekin renang. Ada juga yang cuma ngajarin materinya aja. Kegiatan berenang ini banyak didemenin anak-anak murid, soalnya bisa sekalian rekreasi ama temen-temen. Olahraga ini bisa ngebantu fokus bocah-bocah. Udah gitu ngelatih kerjanya paru-paru. Jadi bocah-bocah yang punya sakit asma atawa sakit yang berhubungan ama paru disuruh banget buat berenang. Buat yang masih di waktu-waktu tulangnya masih tumbuh, berenang bisa ngebantu buat ninggiin badan. Jadi dalam satu olahraga berenang ini faedahnya banyak banget buat bocah-bocah.


Menggunakan robot vacuum cleaner untuk membersihkan rumah ntu udeh menjadi pilihan tepat bagi mereka yang memiliki kesibukkan tapi kagak ada asisten di rumahnye ntu. Dimane waktu yang biasa digunakan untuk menyapu debu, dan kotoran di lantai bisa disimpan untuk kegiatan lainnye. Saat ini zaman udeh canggih, kite bisa menggunakan robot vacuum dengan cara meletakkannye di lantai, lalu tekan satu tombol untuk die bergerak untuk menyedot debu. Memanfaatkan kecanggihan teknologi di dalamnya berupa navigasi, inframerah, wifi, kamera, sensor, hingga AI. Hal ntu memungkinkan robot vacuum membersihkan secara otomatis. Bukan tanpa manfaatnye ntu robot, ntu teknologi diciptain untuk memudahkan kite bersih-bersih rumah. Dimane, terdapat sejumlah kelebihan yang ditawarkan dalam memenuhi kebutuhan rumah. Adapun sejumlah kelebihan dari robot vacuum di antaranye ntu, bisa bergerak secara otomatis dalam menyedot maupun membersihkan sudut-sudut ruangan. Mengingat, perangkat ini dibekali sejumlah teknologi canggih, maka proses membersihkan lantai rumah bisa berjalan sendiri tanpa merepotkan kamu dalam mengoperasikannye. Kemampuan menjangkau area sempit yang biasanye sulit dibersihkan seperti bagian bawah sofa, tempat tidur, sela-sela lemari, dan masih banyak lainnye. Dengan begitu, pengguna juga tidak perlu menggeser atau memindahkan barang-barang agar bisa membersihkannye.


Dua hari nih udeh dilewatin, kok tuh alpuket masih aje ye mengkel. Mana Nyak kecebres bae, katanye aye dikadalin tuh ama tukang alpuket trus jangan percaya kalo alpuketnye dipilihin. Pan kite juga kaga tau dah tuh beli alpuket nyang bener gimane. Hati udeh dongkol trus aye buang tuh alpuket sambil aye iles-iles saking keselnye. Abah ngomong kalo tuh alpuket tuh masih muda, belon waktunye dipetik dari poon jadi kaga bakal mateng mau diimbu berapa hari juga. Penasaran banget masih ama buah alpuket ntu, nyang  bagus tuh nyang kaya gimana ye. Minta temenin Nyak buat pilihan di pasar ribut bae kaga sempet, akhirnya nekat dah jalan ke supermarket buah pan pasti buah-buahnye super tuh.


Kalo êlu amat sêring ngêlakuin aktipitas gawèan di luar kantor dan ampir kagak punyè waktu buat ngisi dayè lèptop êlu, mangkè lèptop jênis Ultrabook di kêlas prèmium adalah nyang paling urup pêranti êlu gunèin. Pêrlu dikêtauin jugè bahwa Ultrabook punyè bêbêrapè katêgori pêmbèda, yakni Ultrabook di kêlas arus utamè amè Ultrabook di kêlas prèmium. Padè taun 2022, ratè-ratè lèptop baru nyang bêrèdar di pasaran udèh masup kê dalêm katêgori Ultrabook. Nyang ngêbèdain adalah, Ultrabook kêlas prèmium bakal punyè bobot nyang lêbih èntèng, lêbih kêcit, amè tumannyè bakal punyè dayè tahan batrè nyang lêbih baèk. Têntu ajè hargènyè gè lêbih mahal.


Pade jaman bercocok tanem, pas tempat tinggalnye entu orang-orang udeh kagak nomaden lagi alias netep, mereka idup secara berkelompok dan terciptalah perkampungan kecil. Pade tiap entu perkampungan, ade beberape keluarga dan mereka idup secara gotong royong dan ade pembagian tugas antara cewek dan cowok. Misalnye para laki-laki bakalan bikin temlat tinggal, nah yang cewek-cewek kudu hias dan rawat. Terus yang laki-laki berburu, para cewek pade masa bercocok tanem bisa aje kelola badogan buat dibadog entarnye. Intinye pade jaman bercocok tanem, udeh pade kagak nomaden dan tempat tinggalnye udeh netep, lokasi tempat tinggalnye tergantung sama lokasi sumber aer dan alam yang dikelola, serta para perempuan dan para laki-laki pade bagi-bagi tugas.


Knapa aye milih adat Betawi trus nampilin palang pintu tuh biar terus ada kebudayaan ini tuh. Biar ada penerusnye juga. Palang pintu tuh sebenernya ada 3 orang, 2 orang buat pihak nyang cewe, nah 1 orang buat pihak cowo. Nah satu orang tuh ade nyang bertugas jadi juru pantun dari masing-masing pihak. ade 3 orang nyang baca shalawat dustur, 1 orang oembaca sike, trus ditambah pemain musik rebana, kecimpring, buat ngiringin penganten laki. Di sini penganten laki dikasih syarat, supaya bisa ngalahin jawara trus pinter juga ngajinye. Maknanye tuh kalo laki di dalem rumah mesti pinter ngajar ngaji bininye trus di luar mesti pinter tuh jagain istrinya.


Cerita lagi ama kisah Nabi Ibrahim, aye bener-bener kaga nyangka bisa seikhlas itu. Padahal pan anaknye tuh bener-bener boleh kepengen, tapi rela tuh disembeleh. Orang pan di zaman sekarang anaknye pada diemong banget dah, lagunya ampe pada meres saking dialemnye. Yang bikin gedeg tuh, anak udeh salah malah dibelain, bukan malah dibilangin. Ada tuh cerita baru-baru ini, anaknye bunuh orang trus malah diumpetin ama orang tuanye. Padahal, jelas-jelas tuh bocah udeh kebangetan tingkah lakunye, eh malah dibuang juga lagi barang buktinye. Anak pan titipan ya, di akherat nanti ade tuh pertanggung-jawabannye. Apa bisa di zaman sekarang orang tua mau ngorbanin anak kalo diperintah Allah, kayanya mah kaga tau dah ya, susah pasti liat orang nyang ikhlas di zaman sekarang.


Sebenernye bisa aje kalo kite dikantor tuh bisa hidup hemat. Caranye dengan kite hidup hemat, jadi kite bisa simpen tuh duit di tabungan. Kalo ke kantor tuh diusahain bawa minum ama makanan sendiri. Soalnye kite tau pan makan kalo beli di luar tuh pasti mahal, belom lagi ama jajannye. Terus kalo ikut pegi ama temen-temen tuh boleh aja, cuman jangan ampe tiap hari juga tuh keluar maen ama temen-temen kantor. Di situ tuh tempat kite ngabisin duit nyang kaga kerasa. Belom lagi kalo lagi jajan di luar tuh abis makan siang, trus juga beli minuman kalo lagi suntuk bisa abis gaji buat jajan doang.


Dèlman mêrupakan salèh atu transportasi nyang populèr sêjak jaman kolonial. Transportasi nyang ditarik amè tênagè kuda êni berasal dari namè pênêmunyè, Charles Theodore Deeleman, sêorang litografêr amè insinyur jaman Hindia Bêlanda. Orang Bêlandè nyêbutnyè ‘dos-à-dos’, yakni dari bahasè Prancis nyang artinyè ‘punggung padè punggung’. Maksudnyè, sais amè pênumpang duduknyè bêrlawanan arah atau ngêbêlakangin. Istilah dos-à-dos êni amè masarakat Bêtawi disêbut jadi 'sado'. Transportasi nyang dikêndarèin amè sêorang sais êni mulè digunèin sêbagè angkutan antarkotè padè 1897. Wayah dulu sado diibaratin sêbagè taksi karna bisè ngêlayanin rutê jauh kayak Bogor—Bandung. Karang pungsi sado udèh berobah. Padè bêbêrapè têmpat wisatè, sado diijinin beropêrasi sêbagè transportasi wisatè.


Bu Gina pêrnèh kêjêbak utang kartu kridit ampè ratusan jutè. Sêlamè bêbulan-bulan Bu Gina tibang mampu ngêbayar tagihan sêcarè minimal. Sampè akhirnyè bêkali-kali pênagih utang ngêdatêngin rumèh amè kantornyè. Ampir sêtêngèh gajinyè diè pakè buat ngêbayar tagihan minimal. Têrus, Bu Gina gêtol sêmbahyang tahajud sêmbari mèwèk saban sujudnyè. Diè pèngèn bêrtobat kagak makè kartu kridit lagi. Bêbêrapè waktu kêmudian, ujug-ujug kantor ngênugasin diè kêluar kotè buat ngurus sêbuah proyèk. Dari tunjangan nyang diè têrimè saban bulan, mulèlah diè bayar utang kartu kriditnyè, têrus diè tutup sêmuè kartu kriditnyè ntu. Karang saban bêlanjè makè kartu dèbit ajè, sêsuè danè nyang adè. Bêgonolah kêutamèan tahajud, yakni dikabulin doa-doa.


Sekarang kita bikin olahan makanan dari kurma. Sebenernya ini pendamping makanan. Orang sini kalo buka puasa pada demen banget gorengan. Nah, gorengan ini temennya biasanya sambel. Jadi, kita bikin sambel kurma. Pertama, kita siapin cabe rawit segenggem, satu biji bawang putih ama bawang merah, secuil terasi. Abis itu, kita goreng semua bahan. Kalo udah mateng, kita angkat, terus kita tuang ke ulekan. Ulek semua bahan itu ampe alus. Kalo udah alus, kita masukkin satu atawa dua kurma yang bijinya udah dipisahin. Ulek lagi ampe bener-bener alus. Terus, kita tambahin garem ama tuang dikit aja minyak goreng yang udah panas tadi. Aduk ampe semua kesadur rata. Sambel udah jadi, siap dicocol ama gorengan.


Elu tau kan, kalo teknologi entu makin maju dan berkembang canggih? Nah teknologi entu kagak cuma makin berkembang canggih aje, tapi makin tersebar luas juga. Kagak cuma di kota, makin berjalannye waktu, di desa pun ponsel akhirnye juga ade. Gaya hidup orang di desa jaman sekarang, make ponsel buat alat bersilaturahim sama orang laennye biar obrolannye lebih gampang, kagak perlu ketemu langsung. Makin lama, akhirnye para bocah juga mulai kebiasaan maenin hape dibandingin maen langsung. Tapinye, gaya hidup make ponsel punya dampak laen buat para bocah, ya entu mereka kecanduan game online dan lupa waktu serta kewajiban. Bahaya ye? Makanye jangan dibiarinin gitu aje.


Apalagi denger cerita temen-temen aye kalo digunung tuh kudu banget tahan dingin, udeh gitu kan kaga ada rumah di atas gunung. Tidur juga mesti pake tenda, gimana aye bisa tidur tuh bisa-bisa kena hipotermia kali. Mangkanye kalo kaga bisa dingin trus mao naek gunung ya harus tuh pake baju nyang anget biar kite nant pas naek gunung kaga kena hipotermia. Namanye di alam kan tidur juga cuma di tenda, ya gimana kaga mao dingin. Obat-obatan pribadi juga kudu di bawa karna kalo kaga nanti kaga di bawa mao beli di mana lagi mana ade warung nyang jual obat-obatan kalo tiba-tiba sakit.


Elu bingung mau bikin ape buat ngebadog? Bosen sama badogan elu yang entu-entu aje? Elu doyan sama Tom Yum Seafood kagak? Nah kalo elu doyan, elu mungkin bisa mulai beli atau nyiapin bahan-bahan buat bikinnye. Bahan-bahannye entu adalah cumi, pangsit ayam, bakso udang, chikua, dan pokcoy. Kalo elu udeh beli dan nyiapin entu bahan, selanjutnye elu kudu siapin bumbu halus, ya entu 4 bawang merah, 2 bawang putih, 1 kemiri, dan 3 cabe merah keriting. Nah selanjutnye, elu bisa siapin bumbu pelengkap juga, ya entu 1 bumbu tom yum merek kepercayaannye elu, 1 daon salam, 2 daon jeruk, 1 serai dan digeprek, 1 ruas jahe dan digeprek, 1 ruas lengkuas dan digeprek, dan 1 sendok badog aer jenuk nipis. Cara bikinnye entu adalah tumis bumbu alus, masukin bumbu pelengkap, tuang aer secukupnye, masukin cumi, dan elu bisa tunggu sampe empuk. Terakhir, elu bisa masukin bahan laennye, terus elu kasih garem, kaldu, dan lada bubuk.


Tenga ari bolong, Babeh ngipas-ngipas di teras rumah. "Ngelekeb bangat, yak," Babeh bejanggit. "Bikin nyang seger-seger, dah," katanye, terus ke dapur. Pas lagi liat-liat kulkas, si Doel muncul dari pangkengnye. "Nyari ape, Beh?" Tanya Doel. "Enih, Babeh mo bikin es kolang-kaling. Lagih nyari bahannye," kate Babeh. Doel bingung, terus nanye ntu begimane cara bikinnye. Untung Babeh lagih mode baek. Dijelasin lah ame Babeh, Doel kalo mau bikin es kolang-kaling, kudu nyiapin bahan utamanye: kolang-kaling! Terus dicuci dulu ampe bersih. Kalo udeh, siapin 100 gr gula, 300 ml aer, 2 sdm jeruk nipis, ame 3 tetes pewarna makanan warna merah. Buat pelengkapnye, Babeh demennye daging kelape mude, santen, kentel manis, es batu, ame aer gula. Kalo udeh kekumpul semue, cara bikinnye pertame campurin semue bahan dasarnye, terus kasih pewarna biar keliatan seger warnanye. Udeh gitu, rebus ampe kolang-kaling empuk ame aernye bekurang. Kalo udeh, angkat kolang-kaling, terus tirisin. Abis itu, taro di gelas ato mangkok, tuangin bahan-bahan pelengkap. Udeh, deh, tenga ari bolong jadi seger gegara minum es kolang-kaling!


Sewaktu aye mau lulus sekolah menengah ke atas, aye kan masuk kuliah tuh ye, aye udeh cita-cita banget pengen ganti hp karena hp aye udeh parah banget errornye. Sedangkan nanti di kampus bakal ada grup WA seabrek, aye udeh kaga bisa ngebayangin gimane dah tuh. Terus juga pas kuliah kaya makin dibutuhin dah ntu yang namanye cari ape-ape di internet. Akhirnye aye minta dibeliin hp, tapi babeh aye ngotot bener maunye beliin aye laptop, karena katanye die kalo udeh kuliah tugas nanti makin bejibun dan yang dibutuhin itu laptop karena speknye lebih cocok buat anak kuliahan beda sama notebook takut kaga bisa support. Padahal notebook aye masih bague bener, masih enak banget dipakenye, aye rasa notebook aye masih banget bisa support. Gedek banget rasanye aye sama babeh aye yaudeh teteplah aje aye dibeliinnye laptop inget banget merknye ASUS cakep sih laptopnye enak juga dan tahan banting juga.


Golok tuh bentuknye sederhana. Mangkanye orang-orang tuh bisa gunain buat kebutuhan sehari-hari. Golok punya bilah nyang panjang trus tajem, bilah ntu bisa dibuat dari besi, bisa juga dibuat dari baja. Kalo buat pegangannye, golok biasanye pake kayu yang keras. Kalo lagi ga digunain, golok tub biasanye ditaro di dalem sarungnye, sarung ntu jyga dibuatnye dari kayu. Nah teryata golok itu ada dua tipenye. aye juga baru tau tuh. Golok ntu kaga cuma buat dipake sehari-hari aje, ada juga nyang buat disimpen. Pan kite udeh taunye golok cuma buat kebutuhan sehari-hari aje, teryata kalo nyang simpenan tuh ada nyang buat motong hewan kurban, ato juga taro di pinggang buat bela diri.


Nasi goreng emang kaga perne ketinggalan kalo kite lagi bahas kuliner khas indonesa. Selaen sedep, gegaresan eni bisa disajiin buat waktu kapan aje, makan pagi cocok, siang pas, malam Bikinnye nyang gampang, bise dibikin dewek di rume, kalo males tinggal nyari di pinggir jalanan ade banyak tukang nyang jual nasi goreng. Make tambaan telor, ayam suwir, udang, baso sampi, ama bakso ikan, bikin nambah kesen mewah dalem cite rase nasi goreng. Bahan utamenye tibang nasi, telor, garem, gula, daon bawang, kecap, bawang merah, bawang puti, ama cabe. Care masaknye simpel, panasin minyak, trus tumis bumbu kasar ampe wangi. Abis ntu masuki telor, aduk-aduk ampe berbutir. Udeh gitu tambain bahan tambaannye, aduk-aduk. Tambain nasi, sambil diaduk masukin kecap juga. Masukin daon bawang, aduk rate lagi. Jadi dah, tinggal disajiin bareng telor ceplok ama bawang goreng.


Adè sêbuah têlagè nyang dihuni sêorang pêmudè tampan bêrnamè Awang Sukma. Diè pintêr niup suling amè rêsêp nyari burung. Tapi, kagak kayak biasènyè, burung-burung di ari ntu sêpi bangêt. Têrus, wayah diè mutusin buat molor, diè ngêdêngêr suarè orang kongko-kongko nyang têrnyatè ntu adalah tujuh bidadari nyang lagi mandi di têlagè. Ampè di têlagè, diè ngumpêt dan nyuri salèh atu pakèan mêrèka. Puguh ajè bidadari nyang pakèannyè ilang ngêrasè gêlisèh wayah bakal pulang karna kagak bisè balik kê kayangan. Têrus diè nêrimè tawaran Awang Sukma buat tinggal di rumènyè. Kagak lamè kêduènyè kawin dan dianugêrahin bocah bêrnamè Kumalasari. Akhirnyè, bidadari amè bocah wadonnyè ntu tau kalo dulu Awang Sukma nyang nyêmbunyiin pakèannyè. Akhirnyè, bidadari ngajak bocah wadonnyè pulang kê kayangan.


Pas abad ke-19, ade jagoan dari daerah Tanah Abang. Entu jagoan namanye Sabeni. Sabeni entu katanye rela berkorban. Nah suatu hari, Jepang pengen nangkep anaknye Sabeni. Die kabur pas masih jadi anggota polisi. Jepang pun ngedatengin Sabeni. Katanye kalo Sabeni menang, Syafii akan dilepaskan. Nah kalo Sabeni kalah, die dan anaknye bakalan ditahan Jepang. Singkat cerita, Sabeni yang usianye 83 tahun menang dan ngalahin semua entu jagoan yang ngelawan die. Sabeni pun ngejek para lawannye karena kagak bisa ngelawan die yang udeh tua. Akhirnye Sabeni pun diangkat jadi kepala kampung dan ngajarin silat secara tenang biar kagak dicurigain Jepang secara terus-menerus. Die juga diangkat jadi kepala kampung biar kagak berontak. Entu die deskripsi kisahnye si Sabeni pas die usia 83-an.


Kiat penggunaan ame pembersian nyang kurang tepat dapet ngebuat peralatan dapur mude rusak.  Kebiasaan buruk ntu tanpe disadari sering dibuat setiap ari.  Pare ahli ngingatin agar kaga nyuci peralatan dapur bebaan alumunium ama cuke.  Eni dapet nyebabin reaksi kimie nyang beisiko pinde kamakanan.  rerendem panci ame wajan dari besi terus dibuat abis masak biar node mude ilang pas dicuci. Tapi sanyampan ngebiarin die kalalu lame dalem aer dapet ngerusak lapisan pelindungnye.  Lapisan entu padahal baat penting buat ngelindungin panci ape aje dari pembakaran ame jadi nyang nganterin panas nyang bae ke masakan. Bersiin peralatan masak antilengket ame sabut gosok nyang kenceng juge bakal ngrusak permukaan masaknye.


Bêlakangan êni mulè marak pênggunèan kamèra analog. Carè pêrawatan kamèra analog sêbênêrnyè kagak bêgono susèh. Hal nyang kudu dipastiin dalêm pêrawatan kamèra analog adalah ngêrêsikin lènsa. Gunèin tisu khusus pêranti ngelap lènsa hinggè kagak adè dêbu atau kotoran laèn nyang nyêbabin tumbuhnyè jamur. Sêlanjutnyè, rêsikin dêbu nyang adè di sudut-sudut kamèra ngêgunèin blower atau pêngêmbus, têrus lap makè kaèn kê sêluruh awak kamèra. Bêrikutnyè, jauhin dari kapur barus. Khusus kamèra analog, kapur barus êni bisè ngêrusak awak kamèra karna uapnyè bisè ngêjè bintik-bintik padè lènsa kamèra. Kalo êlu punyè anggaran lêbih, êlu bisè nyiapin dry box pêranti nyimpên kamèra. Suhu dari pênyimpênan êni bisa diatur sêhinggè ngêjagè kêlêmbapan kamèra analog. Têrakhir, hindarin sinar matèari bêrlêbih supayè kamèra analog têtêp awèt.


Elu punya game favorit? Aye punya. Pas SD, aye nginep di rumah sepupunye aye. Nah aye kadang maenin game di laptopnye die. Nah pas entu aye nyobain maen Plants vs Zombies. Nah aye demen banget sama entu game. Tantangannye seru dan tiap kite berhasil lewatin semua tantangannye, kite naek level, dan entar tantangannye makin susah, zombie-nye makin banyak, tapi setting tempat, senjata taneman, dan tantangannye beda dari level sebelomnye. Entu semua jadi bikin aye kagak bosen dan malah bikin aye terpacu buat maen entu game dan naek level. Nah ternyate ade manfaatnye dari aye maenin game favoritnye aye. Maen game kayaknye emang buang-buang waktu. Tapi kayak yang aye bilang, maen game favoritnye aye entu dorong aye buat terus naek level dan kudu ngadepin beragam rintangan. Jadinye tiap aye mau naek level, kudu ngelewatin beragam rintangan, entu ternyate bisa latih kemampuan analisisnye aye!


Salah satu tempat wisata yang cukup dekat dengan Jakarta, namanye ntu Taman Bunga Nusantara. Sesuai dengan namanye, disini kite bisa menikmati taman bunga yang indah dan cukup luas. Secara resmi, Taman Bunga Nusantara diresmikannye oleh Presiden Soeharto pada tahun 1995. Sekarang tempat wisata ntu sudah menjadi salah satu destinasi wisata gacoannye pengunjung, terutama pengunjung dari wilayah DKI Jakarta. Berada di ketinggian pegunungan dan tidak jauh dari Gunung Gede, membuat suasananye dan udara disini seger sekali. Disini kita bisa melihat hamparannye rumput hijau yang langsung bikin adem, rangkaian bunga berbagai jenisnye yang indah, dan berbagai spot yang cakep dah buat poto poto, selain ntu ada juga wisata buat bocah pada maen disono, ada juga yang jual ganyeman jadi gausa takut kelaperan, di deket sono juga ada penginepan, jadi kalo mau nginep juga bisa.


Mereka pade berlomba-lomba mengembangkan teknologi yang telah ada guna melahirkan produk-produk baru yang bakal mengisi pasar. Melalui inovasi-inovasi, mereka memaksa insan-insan perkotaan menambah kebutuhan hidupnye. Perkembangan teknologi tentu kagak mungkin mencapai kata sempurna dalam arti sesungguhnye. Oleh karena ntu, kagak ada satu teknologi pun yang dikembangkan telah mencapai fase final. Inovasi-inovasi, dan penemuan-penemuan berikutnye tetap mengikuti sebuah pencapaian yang telah ada. Proses pun terus berlanjut, mengikuti hasrat, nafsu, dan kebutuhan manusia. Satu hal yang kagak dapat dihindari adalah teknologi pasti menghadirkan efek samping yang memengaruhi kehidupan manusia. Sekecil apa pun, teknologi pasti memiliki sifat “memaksa”, membuat manusia menjadi tergantung padanye.


Seiring berjalannye waktu, profesi yang berkaitan sama badogan entu makin berkembang dan beragam, kagak cuma koki aje. Misalnye, lulusan dari bidang keahlian kuliner, ternyate juga dapet jadi seorang food vlogger. Modal dari pengalaman selama masa belajarnye, entu orang yang jadi lulusan dari bidang keahlian kuliner bisa ngasih review tentang beragam kuliner yang dicobainnye dan selanjutnye entu reviw dituangin ke model video yang selanjutnye diunggah di beberapa platform media sosial, bisa reels IG, TikTok, YouTube, dan laennye. Entu profesi juga jadi salah satu profesi yang peminatnye juga banyak saat enih. Soalnye ade beragam faktor yang bikin orang-orang jadi tertarik. Gimane, elu tertarik kagak?


Dalam agama Hindu ya ntu mempelajarinye kitab Weda. Selain kitab-kitab Weda, samhita ntu juga meliputi kitab Brahmana dan kitab Upanishad. Kitab Brahmana ntu merupakannye kitab yang menjelaskannye hal-hal tentang sesaji dan upacara. Sementara ntu kitab Upanishad memuat ajaran ketuhanan dan makna hidup. Kitab Weda memiliki beberapa sifat. Sebagai sumber keyakinan dan kepercayaannye, ntu kitab suci Weda memiliki beberapa sifat tertentu, ya ntu, adalah ; Weda tidak berawal, sebab Weda merupakannye sabda suci yang udeh ade sebelum alam diciptakannye oleh Tuhan. Weda tidak berakhir karena ajarannye ntu di dalamnye berlaku sepanjang zaman. Weda bukan agama dan hasil ciptaan manusia. Yang terakhir, Weda tidak kaku, tidak memiliki inti, dan sifatnye yang fleksibel.


Pertama kali ngerasain gawe di kantoran dulu di bank. Waktu dulu belom ampe lama banget, sih, kerjanya. Soalnya, waktu itu cuman pengen ngisi waktu lebih berfaedah pas libur kuliah. Itu pertama kali ngerasain suasana kantor. Belom dapet info macem-macem kayak sekarang kalo kerja di kantor itu kebanyakan bisa saling gontok-gontokan. Dulu, kerjaannya kudu dapetin nasabah biar mau ngambil kredit di situ. Ada satu pegawe yang paling tua, jia keliatan paling semanget kerjanya. Jia juga sering banget gaet nasabah. Kenalannya banyak, bonusnya juga bejibun. Biarpun kayak gitu, jia sering ngajarin pegawe yang baru masuk biar bisa ngegaet nasabah. Jia ngasih trik-trik yang jia pake. Cuman, kagak lama akhirnya kudu keluar dari kantor gara-gara di keyakinan, kerjaan itu kagak barokah. Udah gitu, pas liburan juga udah mau rapih.


Nah buat tau ukuran dapur yang ideal, ape aje yang kudu elu perhatiin? Pertama, ketinggian dapur yang layak, mulai dari ketinggian kompornye, westafel atau tempat cuci piring, meja dapur, dan laennye. Kedua, ukuran meja dapur. Katenye, lebar meja dapur entu minimal 60 cm dan panjangnye bisa elu sesuaiin dengan kebutuhannye elu. Ketiga, ketinggian kabinet atau rak atau lemari. Keempat, jarak meja dapur dan kabinet atas yang ideal. Sebenernye, masih ade beberape lagi informasi terkait ukuran dapur yang pelru elu ketahuin biar dapur rumah elu jadi dapur yang ideal. Nah selebihnye elu bisa cari tau lebih lanjut ye, di internet ataupun sumber laennye yang terpercaya.


Beda orang beda karakter, emang banyak orang nyang mao olahraga di tempa umum. Cuma kaga semua orang mau olahraga bareng-bareng. Semua pan pilihan masing-masing ye jadi kalo emang ada dananye ya gapapa tuh bikin tempat olahraga di rumah. Tiap orang kan beda-beda ya karakternye, jadi setiap orang kan beda-beda tuh privasinye. Tapi, kaga ngapa dah lebih baik dari pada kaga mao olahraga sama sekali. Pokoknya olahraga nomer 1 dah, kan kaga enak tuh hari tuanye malah penyakitan. Pokoknye mao gimana juga nyang penting kite jangan lupa am kesehatan trus juga konsisten. Kaga cuma itu, kite juga harus jaga pola makan karna kan sayang kalo alat olahraga punya lengkap tapj makan ga dijaga sama aja.


Aye ke Terasa Kopi pas lagi jem gegares siang, tempatnye lega ama resik, pelayanannye juga ajer emen, cocok dah buat nyang mao gawe nyantai ame mao ngumpul bareng keluarge juga bise karne tempatnye kerasan. Menu nyang aye pesen ntu ade dark choco late nyang hargenye Rp20.000. Bagen dikate eni nyang panas tapi tetep sedep, coklatnye berase ama manisnye juga pas kaga bikin enek ade hiasannye juga diatasnye. Buat launye aye mesen nasi ayam suwir oseng nyang hargenye Rp35.000. Nasinye pulen banget, ayam suwirnye gurih tapi mayan keasinan dikit, ade telornye juga, ditambah ade potongan cabenye ama ade timun sama tomat, sedep banget sih nyendoknye juga lumayan banyakk, jadi bikin kenyang juga.


Internet of Things sêlamè bêbêrapè taun têrakhir ngêjadi istilèh spèsial di duniè tèknologi. Padè kênyatèannyè, tèknologi nyang jugè sêring disingkat IoT êni kagak tibang dianggêp sêbagè istilèh kêrèn. IoT punyè arti bahwa intêrnèt mêrupakan sêgalènyè. Lêbih dari ntu, kêbêradèan IoT di èra transpormasi digital kayak sêkarang bêgono dipêrluin bisnis di bêrbagè sèktor industri. Bêrkat IoT, akhirnyè banyak bisnis bisè bêrèpolusi dêngan suksès dan nyiptèin inopasi amè layanan canggih dêngan tèknologi pintêr nyang têrintêgrasi. IoT bakal ngêjadi tèknologi nyang ngêmungkinin sêgalè hal kêhubung amè intêrnèt. Misalnyè, karang ngontrol pêrangkat rumèh kayak AC, kulkas, atau tipi bisè dilakuin sêcarè jarak jauh dari atu pêrangkat ajè.


Kadang tuh kalo lagi sholat sering ngerasa kaga tenang ama kaga khusyuk, padahal kan kalo ngadep Allah kite harus khusyuk. Sebenernye bisa kalo kite mau khusyuk, tinggal kite ikutin aja tuh caranye. Pertama tuh kalo kite mau sholat usahain jangan ampe mikirin ape-ape. Kedua, kalo sholat tuh sikapnye mesti tenang jangan suka banyak gerakan nyang bisa biki. kite kaga khusyuk. Ketiga, kalo emang mao khusyuk tuh kite mesti pahamin artinye, jadi nanti lebih paham tuh maksud dan tujuan sholat. Keempat, biasain nih sholaf di awal waktu karna kalo di akhir waktu bikin kite jadi lalai trus kaga juga suka keburu-buru karna ada waktu nyang deketan tuh kaya magrib ama isya.


Nyatanye kebanyakan orang ntu ngebutuhin kafein nyang ade di dalam kopi. Kafein seperti diketahui ame kekuatan ajaibnye mampu ngasi energi, ningkatin konsentrasi ame buat kite lebih fokus. Juge bantu orang buat bangun pagi ame lebih semangat aktivitas. Beberape koresponden ngaku kagak minumin kopi buat bersenang-senang. Tapi butuhin efek lantaran banyak alasan. buat begawe juge buat belajar di malem hari, buat lebih semangat ngejalani hari ame sebagainye, Kenikmatan kopi emang kaga bisa dielakin lagih, ntu alesan buat banyak pendenger lainnye akhirnye memutusin buat ngejalanin hidup ame kopi. Awalnye cuman coba-coba, kemudian lama-lama jatuh cinta. Jadi kemane pun pergi, kopi selalu jadi menu  nyang dipesen ame terus diseduh sendiri di rumahnye. Jika rase udeh bicare, hati pun susah untuk berpaling. Banyak nyang ngakuin bahwa kopi hadirin di hidup mereka berawal dari bersosialisasinye, Ajakan semacam “ngopi yuk!” masukin sebagai rutinitas hidup sehari-hari. Mau kagak mau kopi jadi media buat bertemu ame bersosialisasi. Kagak ade tatap muka kalo kagak ade kopi di meja. Lame-lame kebiasaan, suka ame tak bisa lepas lagi. Bahkan nyang awalnye ngopi cuman lantaran iseng semata terjebak ame ajaib hingga jadi candu sampe hari eni.


Membahas ganyeman di Indonesia gaada abisnye, selain kota di Indonesia yang bejibun, juga karena bejibun juga ragam ganyemannye. Salah satu kota yang jaraknye gajauh dari Jakarta, yaitu Bogor. Kota Bogor yang kotanya gaterlalu gede, memiliki aneka ganyeman yang bejibun, yang membuat pencita kuliner gabingung mencari garesan di kota ntu. Cuaca dingin yang mendukung perut jadi makin kelaperan. Salah satunye ntu die adalah soto mie, ntu makanan paling dicari orang-orang. Rasanye yang ajib, dan bikin anget, bikin orang orang yang rela ke Bogor buat ngeganyem ntu makanan. Kuahnye yang sedep, isiannye yang bejibun bikin orang orang jadiin ntu makanan gacoannye mereka. Yang sempet viral bejibun yang ngeganyem ntu soto mie di deket stasiun Bogor, ditempuh dengan cara yang gampang, harganye murah bener, bikin orang pade bejibun yang makan disono. Maka dari itu, buat yang rumahnye di daerah Bogor sekitar wajib bener dah makan soto mie di kota asalnye, karena rasanye lebih sedep aje ditambah suasananye kota Bogor yang syahdu bikin makin girang kita ngegaresnye.


Elu tau kan pentingnye nyiapin diri buat kondisi bencana alam? Elu udeh tau ape aje yang kudu disiapin? Katenye entu, yang pertama adalah kagak boleh panik. Kedua, kalo udeh kejadian, selametin diri sendiri dulu. Ketiga, peka dan amati lingkungan sekitar, selaen entu, pastiin ade jalur keluar terdekat. Keempat, bekelin diri dengan alat-alat keselamatan, perlengkapan darurat, dan pengetahuan tentang pertolongan pertama pada kecelakaan dan kegawatdaruratan. Abis entu, elu bisa mulai nyiapin alat-alat dan obat-obatan P3K di rumah, serta cek kadarluasa. Abis entu, di rumah elu juga bisa nyiapin tas emergency yang isinye berbagai perlengkapan emergency, kayak P3K, penerangan, dokumen identitas, aer minum dan badogan yang kadarluasanye lama, lilin, korek api, anduk, pakean ganti, selimut, dan laennye. Nah entu die informasi buat nyiapin diri untuk kondisi bencana alam.


Oleh-oleh khas selanjutnye berasal dari daerah Malang. Oleh-oleh khas dari daerah Malang entu Kripik Buah. Malang entu terkenal bener tentang buah apelnye sehingga Kota Malang pun ade oleh-oleh khas dari daerahnye yang berkaitan sama buah apelnye, ya entu keripik buah apel. Tapi ade juga keripik buah laennye. Pokoknye, elu bisa nemuin aneka keripik buah di daerah Malang. Tapinye, dari banyaknye keripik buah, yang paling beken entu Kripik Buah Apel. Hal entu soalnye karena pohon apel di Kota Malang, jadinye entu kota banyak ngehasilin aneka olahan apel, dan salah satunya keripik apel. Bahkan ade minuman yang dari olahan apel juga, namenye sari apel batu Malang. Entu die oleh-oleh khas dari daerah Malang.